**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Δεκεμβρίου 2023, ημέρα Δευτέρα και ώρα 17.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής» (3η συνεδρίαση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Ζεμπίλης Αθανάσιος, Ιατρίδη Τσαμπίκα (Μίκα), Καραγκούνης Κωνσταντίνος (Κώστας), Καραμανλή Άννα, Κοτρωνιάς Γεώργιος, Κρητικός Νεοκλής, Κωτσός Γεώργιος, Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Κομνηνάκα Μαρία, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Κωνσταντινοπούλου Ζωή, Τσακαλώτος Ευκλείδης και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής».

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου:

Ο Εισηγητής της Πλειοψηφίας, ο κ. Ξενοφών (Φώντας) Μπαραλιάκος, ψηφίζει υπέρ.

Ο Εισηγητής της Μειοψηφίας, ο κ. Γεώργιος Γαβρήλος, ψηφίζει κατά.

Ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», ο κ. Παρασκευάς (Πάρις) Κουκουλόπουλος, ψηφίζει κατά.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Χρήστος Τσοκάνης, ψηφίζει κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Βιλιαρδος;

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, ο κ. Βιλιάρδος είναι στην έδρα της Ολομέλειας, θα έρθει να απαντήσει ο ίδιος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, θα έρθει μετά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΟΜΜΑ “ΝΙΚΗ”», κ. Ανδρέας Βορύλλας, ψηφίζει κατά.

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Ζωή Κωνσταντοπούλου, είναι στην αίθουσα της Ολομέλειας, που συζητούνται οι επίκαιρες ερωτήσεις, θα τη ρωτήσουμε τι ψηφίζει, όταν έρθει στην Επιτροπή.

Κυρίες και κύριοι συνάδελφοι, εισερχόμαστε στη συζήτηση επί των άρθρων.

Τον λόγο έχει ο Εισηγητής της πλειοψηφίας, κ. Ξενοφών (Φώντας) Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της πλειοψηφίας):** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα μου επιτρέψετε, πριν ξεκινήσω την τοποθέτησή μου για την κατ’ άρθρον ανάλυση του νομοσχεδίου, να κάνω ένα σχόλιο για τον απρεπή τρόπο και την επίθεση που μου απηύθυνε ο Πρόεδρος των Περιπτερούχων Ελλάδος.

Νομίζω ότι δεν τον τιμά, εδώ ήρθαμε για να συζητήσουμε επί του νομοσχεδίου και να τους ακούσουμε. Είχαμε την ακρόαση φορέων πριν, έγινε ένας πολιτισμένος διάλογος και εισπράξαμε τις όποιες προτάσεις και τα όποια αποτελέσματα αυτής της συζήτησης για να δούμε τι βελτιώσεις μπορούν να γίνουν.

Ο κ. Πρόεδρος των Περιπτερούχων, δεν ξέρει τι συζητήσεις είχα όλο το προηγούμενο διάστημα με τους συνάδελφούς του από το Νομό Πιερίας και τι διορθώσεις αναμένεται να έρθουν σε αυτό το νομοσχέδιο από τον Υπουργό.

Νομίζω ότι ούτε εκβιαζόμαστε, ούτε απειλούμαστε μέσα σε αυτή την αίθουσα από κανέναν. Θα παρακαλούσα πολύ και δημόσια να διορθώσει αυτή την επίθεση προς το πρόσωπό μου.

Περνώντας στο νομοσχέδιο και την κατ’ άρθρον ανάλυση, κυρίες και κύριοι συνάδελφοι, αντικείμενο του παρόντος υπό επεξεργασία νομοσχέδιο είναι: Πρώτον, η τροποποίηση ιδίως του Εθνικού Τελωνειακού Κώδικα του ν.2160/2001, Α΄265 και του Κώδικα Φορολογικής Διαδικασίας του ν.4987/2022, Α΄206, για τη διεύρυνση της χρήσης ηλεκτρονικών μέσων πληρωμής.

Δεύτερον, η μείωση του τέλους επιτηδεύματος και η αναδιαμόρφωση κυρίως του Κώδικα Φορολογίας Εισοδήματος για τον προσδιορισμό του εισοδήματος και την καθιέρωση του τεκμαρτού ετήσιου κέρδος για τους αυτοαπασχολούμενους και τους ελεύθερους επαγγελματίες.

Τρίτον, η υπαγωγή δραστηριοτήτων βραχυχρόνιας μίσθωση σε καθεστώς φόρου προστιθέμενης αξίας.

Τέταρτον, η τροποποίηση του Κώδικα Φορολογικής Διαδικασίας για την απλοποίηση των διαδικασιών και τα ειδικότερα καθεστώτα του Φόρου Προστιθέμενης Αξίας (Φ.Π.Α.).

Πέμπτον, η θέσπιση φορολογικών διατάξεων συμπληρωματικά προς τους σκοπούς του άρθρου 1, για την αντιμετώπιση ειδικών ζητημάτων.

Στο Μέρος Β΄ του υπό επεξεργασία νομοσχεδίου θεσπίζονται οι διατάξεις για τον περιορισμό της φοροδιαφυγής και της λαθρεμπορίας, το οποίο επιμερίζεται σε τέσσερα συναφή κεφάλαια.

Ειδικότερα, στο Κεφάλαιο Α΄, ορίζεται η διευρυμένη χρήση των ηλεκτρονικών μέσων πληρωμής, στα άρθρα 3 έως 11.

Στο Κεφάλαιο Β΄, ορίζονται διατάξεις για φυσικά πρόσωπα που ασκούν ατομική επιχείρηση, τους ελεύθερους επαγγελματίες και τους αυτοαπασχολούμενους, στα άρθρα 12 έως 20.

Στο Κεφάλαιο Γ΄, ορίζονται οι διατάξεις για τη λαθρεμπορία ενεργειακών προϊόντων, στα άρθρα 21 έως 23.

Στο Κεφάλαιο Δ΄, ορίζονται οι διατάξεις για τον έλεγχο εφαρμογής της τελωνειακής και φορολογικής νομοθεσίας, στα άρθρα 23 έως 26.

Πιο συγκεκριμένα θεσπίζονται διατάξεις για αγοραπωλησία ακινήτων με τραπεζικά μέσα πληρωμής.

Οι συνέπειες από την ηλεκτρονική διαβίβαση δεδομένων προς την Ανεξάρτητη Αρχή Δημοσίων Εσόδων (ΑΑΔΕ), τροποποίηση του άρθρου 15Α του Κώδικα Φορολογικής Διαδικασίας.

Οι υποχρεώσεις παρόχων υπηρεσιών πληρωμών αναφορικά με την αντιμετώπιση της απάτης στον τομέα του φόρου προστιθέμενης αξίας, προσθήκη του άρθρο 15Δ στον Κώδικα Φορολογικής Διαδικασίας, άρθρο 1 της Οδηγίας (ΕΕ) 2020/284.

Οι κυρώσεις για χρήση μετρητών άνω του προβλεπόμενου ορίου, προσθήκη παρ. 1Α και τροποποίηση παρ. 2 του άρθρου 54 του Κώδικα Φορολογικής Διαδικασίας.

Πρόστιμα για παραβάσεις έκδοσης στοιχείων λιανικής πώλησης από φορολογικό ηλεκτρονικό μηχανισμό, τροποποίηση περίπτωση β΄ παρ. 1 άρθρο 54ΣΤ Κώδικα Φορολογικής Διαδικασίας.

Κυρώσεις για παράβαση της υποχρέωσης προς ηλεκτρονική διαβίβαση δεδομένων στην Ανεξάρτητη Αρχή Δημοσίων Εσόδων (ΑΑΔΕ), προσθήκη άρθρου 54ΙΓ στον Κώδικα Φορολογικής Διαδικασίας.

Πρόστιμα στους παρόχους υπηρεσιών πληρωμών για παραβίαση των υποχρεώσεων του άρθρου 15Δ, προσθήκη άρθρου 54ΙΔ στον Κώδικα Φορολογικής Διαδικασίας, άρθρο 2 Οδηγίας (ΕΕ) 2020/284.

Καταστροφή των αχρησιμοποίητων αποθεμάτων έντυπων παράβολων που αντικαταστάθηκαν με ηλεκτρονικό παράβολο, προσθήκη παρ. 4 στο άρθρο 29 του ν.3943/2011.

Εφαρμογή κινήτρων για ηλεκτρονική τιμολόγηση, μεταβατική διάταξη προσθήκη παρ. 84Α στο άρθρο 72 του Κώδικα Φορολογίας Εισοδήματος.

Προβλέπεται η μείωση τέλος επιτηδεύματος, με τροποποίηση της παρ. 1 του άρθρου 31 του ν.3986/2011.

Η μεταφορά ζημιών από την επιχειρηματική δραστηριότητα, με την προσθήκη της παρ. 6 στο άρθρο 27 Κώδικα Φορολογίας Εισοδήματος.

Χρήση έμμεσων τεχνικών για τον προσδιορισμό του εισοδήματος, με τροποποίηση της παρ. 1 του άρθρου 28 στον Κώδικα Φορολογίας Εισοδήματος.

Ελάχιστο ποσό καθαρού εισοδήματος από την άσκηση ατομικής επιχειρηματικής δραστηριότητας, με την προσθήκη στο άρθρο 28Α στον Κώδικα Φορολογίας Εισοδήματος.

Εισοδήματα που μειώνουν το ελάχιστο ποσό καθαρού εισοδήματος από την άσκηση επιχειρηματικής δραστηριότητας, με την προσθήκη του άρθρου 28Β στον Κώδικα Φορολογίας Εισοδήματος.

Άλλες μειώσεις του ελάχιστου ποσού καθαρού εισοδήματος από την άσκηση επιχειρηματικής δραστηριότητας και ειδικές ρυθμίσεις με την προσθήκη άρθρου 28γ΄ στον Κώδικα Φορολογίας Εισοδήματος.

 Διακοπή της επαγγελματικής δραστηριότητας με την προσθήκη άρθρου 28δ΄ στον Κώδικα Φορολογίας Εισοδήματος.

 Φορολόγηση επί του ελάχιστου ποσού καθαρού εισοδήματος για φυσικά πρόσωπα που έπαψαν την ατομική επιχειρηματική δραστηριότητά τους και έχουν συστήσει μονοπρόσωπη εταιρεία με την προσθήκη άρθρου 28ε΄ στον Κώδικα Φορολογίας Εισοδήματος.

 Μεταβατική διάταξη για προκαταβολή φόρου σε περίπτωση τεκμαρτού προσδιορισμού κέρδους με την προσθήκη παραγράφου 87 στο άρθρο 72 του Κώδικα Φορολογίας Εισοδήματος.

 Θεσμοθετούνται μέτρα δέουσας επιμέλειας για διάθεση και διακίνηση ενεργειακών προϊόντων.

 Παραβάσεις σχετικές με τα καύσιμα με αντικατάσταση της παραγράφου 4 άρθρου 119α΄ του Εθνικού Τελωνειακού Κώδικα.

Έλεγχος συστημάτων εισροών εκροών με τροποποίηση της παραγράφου 9 του άρθρου 31 του ν.3784/2009.

 Εγκατάσταση και λειτουργία συστημάτων επιτήρησης με τη λήψη ή και καταγραφή ήχου και εικόνας με την προσθήκη παραγράφου 6α΄ έως 6γ΄ στο άρθρο 3 του Τελωνειακού Κώδικα.

Καταγραφή ελέγχων της φορολογικής διοίκησης και συναλλαγών με φορολογούμενους με την προσθήκη παραγράφων 4, 5 και 6 στο άρθρο 23 του Κώδικα Φορολογικής Διαδικασίας.

 Χρηματική επιβράβευση προσώπων κατόπιν επιβολής προστίμου μετά από επώνυμη καταγγελία με την προσθήκη της παραγράφου 3 έως 9 στο άρθρο 54 στ΄ του Κώδικα Φορολογικής Διαδικασίας.

 Στο μέρος Γ΄ ορίζονται οι διατάξεις για την φορολόγηση εισοδήματος από ακίνητα, οι οποίες επιμερίζονται σε δύο επιμέρους Κεφάλαια.

Ειδικότερα, στα άρθρα 27 και 29 προβλέπονται διατάξεις για τη φορολόγηση της βραχυχρόνιας μίσθωσης ακινήτων, ενώ στα άρθρα 30 - 36 συμπληρωματικές διατάξεις για τη φορολόγηση ακινήτων.

Πιο συγκεκριμένα, θεσπίζονται διατάξεις για το εισόδημα από βραχυχρόνια μίσθωση ακινήτων, τροποποίηση του άρθρου 39α του Κώδικα Φορολογίας Εισοδήματος, η διάρκεια και η φορολογική αντιμετώπιση βραχυχρόνιας μίσθωσης ακινήτων, τροποποίηση του άρθρου 111 του ν.4446/2016, υπαγωγή βραχυχρόνιας μίσθωσης σε καθεστώς φόρου προστιθέμενης αξίας, τροποποίηση παραγράφου 2 του άρθρου 8 και παραγράφου 2 κεφαλαίου Β΄ Παραρτήματος 3 Κώδικα Φόρου Προστιθέμενης Αξίας.

Τέλος στην ανθεκτικότητα στην κλιματική κρίση.

Αντικατάσταση του άρθρου 53 του ν.4389/2016 και τροποποίηση Παραρτήματος του Κώδικα Φορολογικής Διαδικασίας.

 Έκπτωση δαπανών ανακαίνισης κτιρίων, τροποποίηση του άρθρου 39β΄ Κώδικα Φορολογίας Εισοδήματος.

 Επιστροφή καταβληθέντος φόρου μεταβίβασης ακινήτων σε περίπτωση ματαίωσης του συμβολαίου.

 Κατάργηση της παραγράφου 1 και αντικατάσταση της παραγράφου 6 του άρθρου 16 άρθρου πρώτου του ν.1587/1950.

Δημιουργία Ειδικού Ακατάσχετου Λογαριασμού προς απόδοση στο Δημόσιο και τον Ηλεκτρονικό Εθνικό Φορέα Κοινωνικής Ασφάλισης ποσών των εκ του νόμου παρακρατούμενων και σύσταση τήρησης βάσης δεδομένων στοιχείων ακινήτων και αξιών και σύσταση τήρησης ολοκληρωμένου γεωπληροφοριακού συστήματος μαζικής εκτίμησης αξίας ακινήτων.

 Στο μέρος Δ΄ ορίζονται διατάξεις για την απλοποίηση διαδικασιών για τα Ειδικά Καθεστώτα Φόρου Προστιθέμενης Αξίας.

Τροποποίηση του Κώδικα Φορολογικής Διαδικασίας στα άρθρα 37 έως 44, όπως διατάξεις για επιδόσεις εγγράφων που εκδίδονται στο πλαίσιο ειδικών καθεστώτων φόρου προστιθέμενης αξίας, προσθήκη της παραγράφου 3α΄, τροποποίηση παραγράφου 6 του άρθρου 5 του Κώδικα Φορολογικής Διαδικασίας, εξαίρεση από την απόδοση Αριθμού φορολογικού Μητρώου σε εγγραφόμενους σε ειδικά καθεστώτα φόρου προστιθέμενης αξίας περί ηλεκτρονικού εμπορίου.

Τροποποίηση της παραγράφου 1 του άρθρου 11 του Κώδικα Φορολογικής Διαδικασίας.

 Άμεσος προσδιορισμός φόρου σε περίπτωση δήλωσης φόρου προστιθέμενης αξίας σε άλλο κρατικό μέλος στο πλαίσιο ειδικών καθεστώτων ηλεκτρονικού εμπορίου.

 Προσθήκη της παραγράφου 1α΄ στο άρθρο 31 Κώδικα Φορολογικής Διαδικασίας. Σειρά εξόφλησης οφειλών που προκύπτουν από ειδικά καθεστώτα φόρου προστιθέμενης αξίας περί ηλεκτρονικού εμπορίου.

 Προσθήκη παραγράφου 1α΄ στο άρθρο 44 Κώδικα Φορολογικής Διαδικασίας.

 Εκτελεστοί τίτλοι σε ειδικά καθεστώτα φόρου προστιθέμενης αξίας περί ηλεκτρονικού εμπορίου.

Τροποποίηση περίπτωσης α΄ παράγραφος 2 άρθρου 45 Κώδικα Φορολογικής Διαδικασίας.

Τόκοι εκπρόθεσμης καταβολής σε ειδικά καθεστώτα φόρου προστιθέμενης αξίας περί ηλεκτρονικού εμπορίου.

Προσθήκη παραγράφου 1α΄ στο άρθρο 53 του Κώδικα Φορολογικής Διαδικασίας, Πρόστιμα για παραβάσεις που σχετίζονται με ειδικά καθεστώτα φόρου προστιθέμενης αξίας περί ηλεκτρονικού εμπορίου.

Προσθήκη παραγράφου 2α΄ στο άρθρο 58α΄ Κώδικα Φορολογικής Διαδικασίας, επιβολή, κοινοποίηση και πληρωμή προστίμων που σχετίζονται με ειδικά καθεστώτα φόρου προστιθέμενης αξίας περί ηλεκτρονικού εμπορίου.

 Στο μέρος Ε΄ ορίζονται ειδικές φορολογικές διατάξεις στα άρθρα 45 έως 52, όπως ο φόρος κατανάλωσης σε ηλεκτρικά θερμαινόμενα προϊόντα χωρίς καπνό με τροποποίηση του άρθρου 53α΄ Εθνικού Τελωνειακού Κώδικα.

 Διαδικασίες μεταβολής της φορολογικής κατοικίας με τροποποίηση της παραγράφου 2α΄ άρθρου 4 Κώδικα Φορολογίας Εισοδήματος.

 Η χωριστή φορολογική δήλωση συζύγων με αντικατάσταση περίπτωσης β΄ της παραγράφου 4 του άρθρου 67 του Κώδικα Φορολογίας Εισοδημάτων, καθώς και διατάξεις για την Επιτροπή Εξώδικης Επίλυσης Φορολογικών Διαφορών με τροποποίηση του άρθρου 16 του ν.4714/2020.

Κυρίες και κύριοι συνάδελφοι, το υπό επεξεργασία νομοσχέδιο επιχειρεί μια σπουδαία και φιλόδοξη μεταρρύθμιση, την εξάλειψη χρόνιων στρεβλώσεων και φορολογικών αδικιών στη χώρα μας. Τασσόμαστε ξεκάθαρα υπέρ της επιχειρηματικότητας και κατά της φοροδιαφυγής, υπέρ της νομιμότητας και κατά της παραβατικότητας, υπέρ των πολλών και των συνεπών.

 Σας ευχαριστώ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς ευχαριστούμε τον κ. Μπαραλιάκο.

 Κυρία Κωνσταντοπούλου, να ερωτήσω τι ψηφίζετε επί της αρχής του νομοσχεδίου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»**): Ναι, κύριε Πρόεδρε ευχαριστώ πολύ.

Η «ΠΛΕΥΣΗ ΕΛΕΥΘΕΡΙΑΣ» επί της αρχής του νομοσχεδίου ψηφίζει «όχι», σύμφωνα με όλα όσα έχουμε εκθέσει. Εξάλλου, η αρχή του νομοσχεδίου είναι κατ΄ ουσίαν η ενοχοποίηση και η στοχοποίηση των αυτοαπασχολούμενων ανθρώπων και ελεύθερων επαγγελματιών.

Δεν ήμουνα στην έναρξη της συνεδρίασης, όπως είχα πει και στην προηγούμενη, διότι βρισκόμουν στην Ολομέλεια της Βουλής, όπου συζητούντο οι δύο επίκαιρες ερωτήσεις μου. Η μία αφορούσε την εκρηκτική αύξηση των εργατικών δυστυχημάτων και ατυχημάτων και η άλλη αφορούσε την επαναλαμβανόμενη δολοφονική αστυνομική βία και αυτός ήταν ο λόγος της μη παρουσίας μου στην έναρξη της συζήτησης.

 Παρόλα αυτά παρακαλώ να καταχωριστεί η ψήφος μου, κατά του νομοσχεδίου επί της αρχής και θα παρακαλούσα επίσης να καταχωριστεί και η αντίρρησή μας στην εμμονή από πλευράς της Κυβέρνησης και της κυβερνητικής πλειοψηφίας να συνεχιστεί αυτή η συζήτηση με όρους κατεπείγοντος.

Εννοείται, κύριε Πρόεδρε, θα τοποθετηθώ επί των άρθρων, όταν μου δώσετε το λόγο στο τέλος.

Ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Χαλκιάς, επί της αρχής;

 **ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, το καταψηφίζουμε και εμείς.

Συγγνώμη, κύριε Πρόεδρε, θα συμφωνήσω με την κ. Κωνσταντοπούλου, όσον αφορά την όλη διαδικασία και πως τρέχουν οι συνεδριάσεις.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Μετά την ψηφοφορία και της κ. Κωνσταντοπούλου και του κ. Χαλκιά, το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, κατά πλειοψηφία.

Ο κ. Γαβρήλος, έχει το λόγο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

 Κύριε Υπουργέ, φέρατε ένα νομοσχέδιο, τάχα, για την αντιμετώπιση της φοροδιαφυγής. Ωστόσο, σήμερα και εδώ, στην Επιτροπή μας, με την κλήση 21 φορέων να ακούσουμε τις απόψεις τους, διαπιστώσαμε ότι είστε εντελώς απομονωμένοι από την κοινωνία και από την πραγματικότητα. Οι 21 φορείς επαγγελματιών αυτοαπασχολούμενων ήταν απέναντι στην πρόταση που κάνατε, τάχα, να αντιμετωπίσετε την φοροδιαφυγή και έκαναν συγκεκριμένες προτάσεις.

Βέβαια, αν έχετε λόγους να μειώνετε την Αξιωματική Αντιπολίτευση, ότι δεν καταθέτει προτάσεις, σήμερα, εδώ, από τους 21 φορείς ακούσαμε, δόξα τω θεώ, πολλές προτάσεις για την αντιμετώπιση της φοροδιαφυγής. Ακούσαμε και από τον 22ο φορέα, που ήταν η ΑΑΔΕ, ο κ. Πιτσιλής, να μας λέει ότι τελικά δε θα είναι και τόσο εύκολο να γίνουν αυτοί οι έλεγχοι που εσείς, υποκριτικά, τάχα, στο παρά ένα της συζήτησης του νομοσχεδίου, προτείνετε για το μαχητό της απόδειξης του κάθε ελεγχόμενου για το ύψος των εισοδημάτων τους.

Έτσι, λοιπόν, εγώ θα έλεγα ότι η Κυβέρνηση, έστω και αυτές τις τελευταίες μέρες συζήτησης αυτού του νομοσχεδίου, να δει τα βασικά ζητήματα που έθιξαν εδώ όλοι οι επαγγελματικοί φορείς.

Ωστόσο, σχολιάζοντας, κυρίες και κύριοι, τα άρθρα, στο άρθρο 3, που αναφέρεται στην αγοραπωλησία ακινήτων με τραπεζικά μέσα πληρωμής, εδώ γίνεται προσπάθεια να καταργηθεί η χρήση μετρητών ως τρόπος εξόφλησης του τιμήματος κατά τη σύνταξη συμβολαιογραφικών πράξεων μεταβίβασης ακινήτων με επαχθή αιτία και καθίσταται υποχρεωτική η χρήση τραπεζικών μέσων πληρωμής για την εξόφληση του τιμήματος.

Εμείς θεωρούμε ότι ρυθμίζεται ατελώς η καθολική εφαρμογή πληρωμών με ηλεκτρονικά μέσα πληρωμής. Δεν αντιμετωπίζεται με επάρκεια η δυνατότητα αγοράς ακινήτων με τη χρήση επιπλέον ποσού, σε μετρητά δηλαδή, το οποίο δεν καταγράφεται στο συμβατικό τίμημα με αποτέλεσμα την απόκλιση μεταξύ πραγματικού και συμβατικού τιμήματος.

Οι κυρώσεις θα έπρεπε να είναι αυστηρότερες για όλους τους εμπλεκόμενους στη σύνταξη ενός συμβολαίου ακινήτου και σε αυτό επιμένουμε, κύριε Υπουργέ.

Με το άρθρο 4, ορίζεται η καθολική εφαρμογή των ηλεκτρονικών βιβλίων myDATA. Θεωρούμε ότι επιβαρύνεται διοικητικά και διαχειριστικά η επαγγελματική δραστηριοποίηση ακόμη και των αυτοαπασχολούμενων, με ένα δύσχρηστο σύστημα ηλεκτρονικής ενημέρωσης τήρησης λογιστικών βιβλίων.

Επίσης, η έμμεση επιβολή ποινής της μη αναγνώρισης έκπτωσης φόρου ΦΠΑ σε περίπτωση μη διαβίβασης παραστατικών από τρίτο πρόσωπο, προμηθευτή, χωρίς υπαιτιότητα της ίδιας της επιχείρησης, καταστρατηγεί κάθε έννοια δικαίου.

Τέλος, η επιβολή κυρώσεων σε λογιστές, αναφορικά με τη μη διαβίβαση δεδομένων στο myDATA, είναι άλλη μια άδικη εις βάρος τους πράξη και απόφαση, στην περίπτωση που εφαρμοστεί και θεσπιστεί.

Άρθρο 6, κυρώσεις για χρήση μετρητών άνω του προβλεπόμενου ορίου. Εδώ προστίθεται πρόστιμο, το οποίο ορίζεται στο χαμηλότερο ποσό 100 ευρώ, που προβλέπεται από την ισχύουσα νομοθεσία για περιπτώσεις μη υποβολής ή εκπρόθεσμης υποβολής δήλωσης ΦΠΑ. Αφορά σε εξ αποστάσεως πωλήσεις από τρίτες χώρες, εξ αποστάσεως πωλήσεις εντός Ευρωπαϊκής Ένωσης, καθώς και υπηρεσίες που παρέχονται από επιχειρήσεις που υπόκεινται στο ΦΠΑ αλλά δεν είναι εγκατεστημένες στην Ευρωπαϊκή Ένωση.

Στο άρθρο 8, προβλέπονται πρόστιμα για παραβάσεις έκδοσης στοιχείων λιανικής πώλησης από φορολογικό ηλεκτρονικό μηχανισμό. Εδώ, το οικονομικό επιτελείο αλλάζει το προβλεπόμενο πρόστιμο για έκδοση στοιχείων λιανικής πώλησης από φορολογικό ηλεκτρονικό μηχανισμό, από 500 ευρώ ανά παράβαση γίνεται 500 ευρώ ανά φορολογικό έλεγχο.

Θεωρούμε ότι είναι μια διάταξη πολύ πονηρή και περίεργη, καθώς υπάρχουν συγκεκριμένοι φορολογικοί έλεγχοι σε εξέλιξη, που από αυτή τη ρύθμιση.

Εδώ θα είμαστε και θα παρακολουθούμε τη φωτογραφική αυτή διάταξη και φυσικά τον σκοπό της και περιμένουμε μία εξήγηση και μία ενημέρωση ως προς αυτό.

Τα άρθρα 5, 9 και 10, αφορούν σε ενσωματώσεις άρθρων της Οδηγίας 2020/2084 και σε τεχνικά ζητήματα.

Με το άρθρο 11, δίνεται παράταση στον χρόνο υπαγωγής στην επιλογή ηλεκτρονικής τιμολόγησης για το φορολογικό έτος 2024 και ορίζεται ως καταληκτική ημερομηνία η 31η Δεκεμβρίου 2024, προκειμένου οντότητες να επιλέξουν την αποκλειστική χρήση ηλεκτρονικής τιμολόγησης με τη χρήση των υπηρεσιών παρόχων ηλεκτρονικής έκδοσης στοιχείων.

Θεωρούμε πως το ελληνικό δημόσιο, μέσω της ΑΑΔΕ, πρέπει να προσφέρει δωρεάν τη χρήση αξιόπιστης πλατφόρμας που θα καλύπτει τις ελάχιστες νομοθετημένες απαιτήσεις και δε θα επιβαρύνει με έξτρα μεγάλες χρεώσεις μεγάλο αριθμό αυτοαπασχολουμένων, που σήμερα αναγκάζονται να προσφύγουν σε ιδιώτη πάροχο, με αύξηση του λειτουργικού κόστους φυσικά για τις επιχειρήσεις τους.

Άρθρο 12, μείωση τέλους επιτηδεύματος. Αντί, λοιπόν, για κατάργηση του τέλους επιτηδεύματος για τους ασκούντες ελευθέριο επάγγελμα και στα παραρτήματα των φυσικών προσώπων, όπως είχατε υποσχεθεί προεκλογικά, θεσπίζετε την μείωσή του κατά 50% για το φορολογικό έτος 2024.

Άλλα λέγατε το 2019 άλλα το 2023 και μπορούμε να πούμε ότι άλλη πρόθεση είχατε, αυτής της μείωσης κατά 25%, που εν μέσω αντιδράσεων, αναγκαστήκατε να το ανεβάσετε στο 50%.

Εμπαιγμός, λοιπόν και προεκλογικές κούφιες υποσχέσεις.

Άρθρο 13, μεταφορά ζημιών από την επιχειρηματική δραστηριότητα. Σε αυτό το άρθρο, πραγματικά, δε μπορούμε να κατανοήσουμε τη λογική σας, θα το δούμε. Μας λέτε ότι μεταφέρονται πραγματικές ζημίες από την επιχειρηματική δραστηριότητα σε επόμενη χρήση επιχείρησης που έχει επιλέξει να φορολογηθεί τεκμαρτά γι’ αυτό το έτος.

Πραγματικά, δεν καταλαβαίνουμε τον σκοπό σας, γιατί δε βγάζει νόημα ρύθμιση ούτε έχει κάποια φορολογική ορθότητα. Περιμένω. Είπατε κάποια πράγματα στη δεύτερη συνεδρίαση, στην παρέμβασή σας, κύριε Υπουργέ, αλλά θα περίμενα μια αναλυτική προσέγγιση αυτής της παρέμβασής σας.

Άρθρο 14, χρήση έμμεσων τεχνικών για τον προσδιορισμό εισοδήματος. Με αυτό το άρθρο λέτε, επί της ουσίας, στους αυτοαπασχολούμενους και τους μικρομεσαίους ότι «μην γκρινιάζετε για τον τεκμαρτό τρόπο φορολόγησης που επιβάλλουμε, αφού και πάλι θα σας ελέγχαμε έναν-έναν που δηλώνει εισοδήματα μικρότερα του τεκμαρτού, μέσω των έμμεσων τεχνικών ελέγχου, τα οποία και διευρύνουμε».

Βέβαια, δε μας εξηγείτε πως θα γίνει αυτό ακριβώς με μια υποστελεχωμένη ΑΑΔΕ και όπως είπα νωρίτερα, δεν μας εξήγησε ούτε ο κ. Πιτσιλής, ως προς αυτό.

Άρθρο 15, ελάχιστο τεκμαιρόμενο εισόδημα από την άσκηση ατομικής επιχειρηματικής δραστηριότητας. Καθιερώνεται ελάχιστο ετήσιο εισόδημα 50.000 ευρώ από επιχειρηματική δραστηριότητα φυσικών προσώπων. Μιλάμε για μια αύξηση στα έσοδα 716 εκατομμύρια ευρώ, μέσω ενός χαρατσιού επί δικαίων και αδίκων.

Ο κύριος Υπουργός μας είπε, επίσης, ότι εάν ο φορολογούμενος αμφισβητήσει αυτό το ποσό μπορεί να ζητήσει τη διενέργεια ελέγχου, προκειμένου να αποδείξει ότι το εισόδημα που προκύπτει από τα βιβλία του είναι πραγματικό, είναι, δηλαδή, αυτό στο οποίο θα πρέπει τελικά να φορολογηθεί. Είναι σαν να τους λέει ότι είστε εξ’ ορισμού φοροφυγάδες κι εάν διαφωνείτε, αποδείξετε το εσείς. Είναι μια πλήρης αντιστροφή της πάγιας λογικής ότι το βάρος της απόδειξης βαρύνει τη διοίκηση και όχι τον πολίτη.

Επιπλέον, θέλουμε να ρωτήσουμε τι θα γίνει με το φόρο που πρέπει να πληρωθεί. Εάν, εν τω μεταξύ, ο φορολογούμενος αποφασίσει να αμφισβητήσει το υποχρεωτικό όριο του τεκμαρτού, παγώνει η διεκδίκηση της εφορίας; Αναστέλλεται; Ποια η λογική τότε του τεκμαρτού; Θεωρούμε ότι πρέπει να προβλεφθεί κάτι σχετικό. Μας είπατε, βέβαια, στη δεύτερη συνεδρίαση ότι «ό,τι προβλέπονταν», το οποίο ξέρουμε τι σημαίνει για το φορολογούμενο. Διαδικασίες χρονοβόρες που ουδέποτε βρίσκει το δίκιο του, ακόμη κι εάν χρεωθεί σε δικηγόρους και λοιπές διαδικασίες και, ασφαλώς, θα έρχεται κάθε έτος η πολιτεία να του ζητάει τη φορολόγησή του με βάση αυτό το τεκμαρτό.

Αναρωτιόμαστε, επίσης, πώς προέκυψε το 50.000. Αυθαίρετα, προφανώς, και βάσει της ιδεοληπτικής λογικής ότι ο μέσος αυτοαπασχολούμενος είναι φοροφυγάς, την ώρα που αφήνετε να περνάνε από μπροστά σας ανεξέλεγκτα και χωρίς, ασφαλώς, τον απαραίτητο έλεγχο, υπερκέρδη μεγάλων επιχειρήσεων.

Η ρύθμιση σας είναι οριζόντια, αναχρονιστική, άδικη, κρύβει την παντελή σας αδυναμία να βρείτε και να πιάσετε την πραγματική φοροδιαφυγή και βασίζεται σε μια τεράστια ανισότητα αναφορικά με το πώς αντιμετωπίζετε τους αυτοαπασχολούμενους ελεύθερους επαγγελματίες σε σχέση με τις εταιρείες νομικά πρόσωπα. Πρόκειται, ουσιαστικά, για ένα κυνήγι μαγισσών που θα οδηγήσει στην απόγνωση το μέσο αυτοαπασχολούμενο και μικρομεσαίο επιχειρηματία.

Το άρθρο 17 μπορεί κανείς να πει πως, στο πλαίσιο αυτού του προβληματικού νομοσχεδίου, δίνει κάποιες μικρές χαραμάδες με την τμηματική εφαρμογή των 50.000 ευρώ. Τα πρώτα τρία έτη μηδενική εφαρμογή, το τέταρτο έτος μειώνεται κατά 67% και πάμε αναλογικά σύμφωνα με την κλίμακα που έχετε εσείς βάλει που, κατά τη γνώμη μας, είναι και αυθαίρετη αλλά μπορούμε να την συζητήσουμε εφόσον μπορεί να διευκολύνει κάποιους ελεύθερους επαγγελματίες και αυτοαπασχολούμενους, είτε βρίσκονται στα πρώτα χρόνια της σταδιοδρομίας τους, είτε λίγα χρόνια πριν τη συνταξιοδότησή τους και κρατάνε με νύχια και με δόντια τη δραστηριότητά τους.

Το άρθρο 19, άλλη μια εξόχως προβληματική διάταξη, όπου ένας ελεύθερος επαγγελματίας, ο οποίος μετά την έναρξη ισχύος του αξιολογούμενου νόμου και μέχρι και το φορολογικό έτος 2026 διακόψει την επαγγελματική του δραστηριότητα και συστήσει μονοπρόσωπο επιχειρηματικό σχήμα με την ίδια δραστηριότητα, μπορεί μετά από έλεγχο να κληθεί να πληρώσει ως φυσικό πρόσωπο τη διαφορά φόρου που απέφυγε με την καταχρηστική του συμπεριφορά. Πρέπει να το δούμε και αυτό, να δώσετε και σε αυτό το ζήτημα μια απάντηση σαφή, για να δούμε ακριβώς πώς το εξηγείται αυτό σε σχέση με το άρθρο 19.

Με το άρθρο 20, προσπαθείτε μέσω μιας μεταβατικής διάταξης για προκαταβολή φόρου σε περίπτωση τεκμαρτού προσδιορισμού εισοδήματος να χρυσώσετε το χάπι στους ελεύθερους επαγγελματίες για το νομοσχέδιο αυτό. Οδοστρωτήρας, ασφαλώς, και μόνο για το 2024 αυτή η πρόβλεψη. Προφανώς, στις μόνιμες αλλαγές του ύψους του τεκμαρτού που φέρνετε, δεν σημαίνει και τίποτα το να πληρώσουν κατά το ήμισυ τα νέα ποσά για ένα μόνο έτος, εφόσον υπάρχει μεγάλη διαφορά ανάμεσα στο πραγματικό εισόδημα. Είναι σαν να τους δίνετε μια ανάσα ζωής για έναν ακόμη χρόνο.

Τέλος, τι θα γίνει με τα εισοδήματα του 2023, για τα οποία μέχρι τώρα ο φορολογούμενος ήταν υποχρεωμένος να κάνει το 30% του ποσού σε κινήσεις μέσω ηλεκτρονικών μέσων πληρωμής. Προφανώς, καταλαβαίνετε ότι, εφόσον το νομοσχέδιο σας αφορά στα έσοδα του 2023, δεν επαρκεί ο χρόνος για να πιάσει το 30% και κινδυνεύει με επιπλέον φόρο πρόστιμο της τάξεως των 400 ευρώ. Οφείλετε να δώσετε απαντήσεις. Θίξαμε και τα ζητήματα της αναδρομικότητας και τα νομικά ζητήματα που προκύπτουν από αυτή σας την επιλογή.

Τα άρθρα 21, 22, 23, περιέχουν θετικές προβλέψεις ως προς την καταπολέμηση του λαθρεμπορίου καυσίμων, της νοθείας και τις παρεμβάσεις στα Συστήματα Εισροών Εκροών. Μένει μόνο να τηρηθούν και για όλους.

Άρθρα 24, 25. Εγκατάσταση και λειτουργία συστημάτων επιτήρησης με τη λήψη και καταγραφή ήχου κατά τη διάρκεια των ελέγχων. Θέλουμε να ξέρουμε ότι πράγματι δεν προσκρούει σε ζητήματα προστασίας των δεδομένων προσωπικού χαρακτήρα και δεν παραβιάζονται ελευθερίες και δικαιώματα των εργαζομένων.

Το άρθρο 26 ανοίγει την πόρτα για μια χρηματική επιβράβευση προσώπων για επώνυμη καταγγελία, ένα μεγάλο ζήτημα που θα πρέπει να απασχολήσει και πολιτικά και ηθικά και τις Επιτροπές μας και την Κυβέρνηση με τέτοιες διατάξεις που εισάγετε.

Τα άρθρα 27, 28, 29, έχουν να κάνουν με τη βραχυχρόνια μίσθωση ακινήτων. Αρχικά σε αυτά μπαίνει ένα ταβάνι στα δύο επιπλωμένα ακίνητο ανά φυσικό πρόσωπο. Πάνω από δύο ακίνητα το εισόδημα θεωρείται αποκτηθέν από επιχειρηματική δραστηριότητα και κάτω από δύο θεωρείται εισόδημα από μίσθωση, δηλαδή από τα 141.000 περίπου ακίνητα που ανήκουν σε φυσικά πρόσωπα, περίπου 30.000 εξ’ αυτών ανήκουν σε 7.440 φυσικά πρόσωπα, τα οποία και έχουν πάνω από δύο ή περισσότερα ακίνητα που τα εκμεταλλεύονται με βραχυχρόνια μίσθωση. Αυτούς αφορά επί της ουσίας η ρύθμιση αυτή. Σε συνδυασμό, βέβαια, και με τα άλλα άρθρα του νομοσχεδίου για το τέλος επιτηδεύματος και το τεκμαρτό, δηλαδή η ένταξη των φυσικών προσώπων στην κατηγορία της επαγγελματικής δραστηριότητας καταλήγει και πάλι αυτοί που βγάζουν λίγα, κάτω από 10.920, να επιβαρύνονται παραπάνω και αυτοί που βγάζουν περισσότερα να έχουν ως και όφελος. Παράλληλα, τίθεται όριο 60 ημερών στη διάρκεια της μίσθωσης προκειμένου αυτή να λογίζεται ως βραχυχρόνια. Το όριο των 60 ημερών δεν αφορά τη διάρκεια των μισθώσεων μέσα στο χρόνο, αλλά τη διάρκεια κάθε μίσθωσης ξεχωριστά, εάν καταλάβαμε καλά, κύριε Υπουργέ, μου το επιβεβαιώνεται. Εντάσσονται τα ακίνητα αυτά στην εφαρμογή και αυτά του τέλους επιτηδεύματος, αυστηροποιούνται οι κυρώσεις σε περίπτωση μη εγγραφής στο μητρώο ακινήτων βραχυχρόνιας μίσθωσης, επίσης. Σε περίπτωση που το σύνολο των διαμερισμάτων πολυκατοικίας ή συγκροτήματος κατοικιών διατίθεται από βραχυχρόνια μίσθωση, θα θεωρείται τουριστικό κατάλυμα, το οποίο θα πρέπει να διαθέτει την αντίστοιχη αδειοδότηση. Τέλος, προβλέπεται η υπαγωγή των φυσικών και νομικών προσώπων εκμεταλλευτών από τρία ακίνητα και πάνω σε καθεστώς φόρου προστιθέμενης αξίας. Να σχολιάσουμε, τέλος, ότι το ζήτημα της βραχυχρόνιας μίσθωσης δεν μπορεί να αντιμετωπίζεται αποσπασματικά από την Κυβέρνηση. Έχει εξελιχθεί μαζί με την ακρίβεια και τις υψηλές τιμές των ενοικίων σε έναν παράγοντα που επιτείνει την κοινωνική κρίση και γι’ αυτό πρέπει να ληφθούν περισσότερες και συνδυαστικές πρωτοβουλίες.

Κύριε Υπουργέ, για να μην καταχράζομαι τον χρόνο και των συναδέλφων, φέρνετε κάποιες διατάξεις με τα επόμενα άρθρα, 30, 31, 32, 33 έως 50. Θα έχουμε την ευκαιρία να τοποθετηθούμε επί αυτών και στη β΄ ανάγνωση αλλά και στην Ολομέλεια της Βουλής.

Θεωρούμε ότι μπροστά μας έχουμε ένα νομοσχέδιο που όχι μόνο δεν θα αντιμετωπίσει τη φοροδιαφυγή γιατί δεν είναι και αυτός ο στόχος σας, έχουμε ένα νομοσχέδιο, το οποίο κινείται υπό τις επιλογές και κατευθυντήριες αρχές της «Έκθεσης Πισσαρίδη» και αυτό που επιδιώκει η Κυβέρνησή σας είναι η συρρίκνωση του ποσοστού των ελεύθερων επαγγελματιών και αυτοαπασχολουμένων στη χώρα. Αυτό μένει, αυτό καταλάβαμε και από τους φορείς σήμερα, προσεγγίζοντας και οι ίδιοι που τους αφορά τα ζητήματα αυτά που σήμερα θέλετε να νομοθετήσετε.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κ. Γαβρήλο.

Κύριε Βιλιάρδο, να ψηφίσετε επί της αρχής νομοσχεδίου.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ασφαλώς κατά, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Θα δώσω τον λόγο στον συνάδελφο Βουλευτή κ. Καράογλου Θεόδωρο γιατί πρέπει να αποχωρήσει από την αίθουσα, μετά από συνεννόηση με τους λοιπούς Ειδικούς Αγορητές.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κ. Πρόεδρε. Όλοι όσοι διακονούμε τα κοινά και υπηρετούμε τον τόπο και τους πολίτες γνωρίζουμε ή καλύτερα θα έλεγα ότι πρέπει να γνωρίζουμε, ότι ωφέλιμη πολιτική είναι η χρήσιμη πολιτική και όχι, η αρεστή πολιτική. Δίνω με αυτό τον τρόπο και μια απάντηση στον προλαλήσαντα συνάδελφο από την πλευρά του ΣΥΡΙΖΑ.

Είναι η πολιτική που έχει την τόλμη να λέει την αλήθεια. Διότι, τα πρόσωπα που την εφαρμόζουν αναγνωρίζουν πως μόνο τότε εκφράζει και υπηρετεί την πατριωτική ευθύνη. Αυτή την πολιτική, λοιπόν, τη χρήσιμη πολιτική και όχι την αρεστή, ακολουθεί η παράταξή μας, η Νέα Δημοκρατία, γι’ αυτό το λόγο οι πολίτες την εμπιστεύτηκαν, την εμπιστεύονται και γι’ αυτό το λόγο της έδωσαν το βροντερό σας 41% στις εκλογές της 25ης Ιουνίου για να συνεχίσει μια δεύτερη παραγωγική θητεία.

Η Ελλάδα, κυρίες και κύριοι συνάδελφοι, πρέπει να κλείσει τις εκκρεμότητες με το χθες και να συγκλίνει με την υπόλοιπη Ευρώπη. Από το να γίνουμε Ευρώπη, να κατακτήσουμε το είμαστε Ευρώπη.

Ο Προϋπολογισμός του 2024, που θα κληθούμε να ψηφίσουμε σε λίγες ημέρες, αποτέλεσε το πρώτο βήμα προς αυτή την κατεύθυνση, καθώς αυξάνονται περαιτέρω μισθοί, συντάξεις, παροχές σε κρίσιμους τομείς της καθημερινότητας που καθορίζουν την ποιότητα ζωής. Προχθές, έγινε το δεύτερο βήμα. Ένας από τους τέσσερις μεγάλους χρηματοπιστωτικούς οίκους, ο χρηματοπιστωτικός οίκος Fitch, αξιολόγησε την ελληνική οικονομία, της έδωσε την επενδυτική βαθμίδα και αυτό ήταν μια μεγάλη εθνική επιτυχία, γιατί σήμανε το τέλος της μνημονιακής περιόδου μετά από 13 δύσκολα χρόνια γεμάτα θυσίες και κόπους των συμπατριωτών μας.

Το φορολογικό νομοσχέδιο που συζητούμε αυτές τις ημέρες είναι η τρίτη διάσταση αυτής της προσπάθειας που βρίσκεται σε πλήρη εξέλιξη, για μια Ελλάδα δίκαια, παραγωγική, εξωστρεφή και ισχυρή, αφού εφαρμόζουμε ένα συγκροτημένο σχέδιο για να φέρουμε στη χώρα φορολογική δικαιοσύνη.

Άκουσα πολλούς συναδέλφους της αξιωματικής, αλλά και της μείζονος αντιπολίτευσης, να ισχυρίζονται ότι είμαστε ανακόλουθοι ως προς τις προεκλογικές μας εξαγγελίες. Αυτό δεν ισχύει. Ο Πρωθυπουργός, η Κυβέρνηση μας και όλα τα στελέχη της Νέας Δημοκρατίας, δεν καλούμαστε να προσγειώσουμε την προεκλογική μας ρητορική στη μετεκλογική πραγματικότητα. Απεναντίας, πορευόμαστε με τα πόδια γειωμένα στη γη.

Το πρόβλημα στην προκειμένη περίπτωση είναι ότι σύσσωμη η αντιπολίτευση δείχνει με τη στάση της πως δεν ενδιαφέρεται να λυθεί το πρόβλημα της φοροδιαφυγής και της φοροαποφυγής. Αυτό εξάγω ως συμπέρασμα από τις έως τώρα τοποθετήσεις σας. Ωστόσο, αποδεικνύεται για ακόμη μια φορά ότι βρίσκεστε σε διάσταση με την κοινωνία. Σε πρόσφατη δημοσκόπηση το 60% των ερωτηθέντων απάντησε ότι πιστεύει πως το φορολογικό νομοσχέδιο κινείται στη σωστή κατεύθυνση και σχεδόν εννιά στους δέκα, ποσοστό 87,9%, θεωρεί τη φοροδιαφυγή σοβαρό υπαρκτό πρόβλημα και πραγματικά είναι, δεδομένου ότι δημιουργεί συνθήκες διάρρηξης του κοινωνικού ιστού, αθέμιτου ανταγωνισμού και διάβρωσης της εμπιστοσύνης των πολιτών προς την ικανότητα και τη διάθεση του κράτους να εφαρμόζει κανόνες ισονομίας και ισοπολιτείας για όλους τους πολίτες.

Δεν ισχυριζόμαστε, κυρίες και κύριοι συνάδελφοι, ότι όλοι οι ελεύθεροι επαγγελματίες φοροδιαφεύγουν. Εσείς, όμως, μας ζητάτε να συμβιβαστούμε με μια κοινωνικά άδικη πραγματικότητα όταν καλείτε να αποδεχθούμε πως περίπου 500.000 ελεύθεροι επαγγελματίες έχουν χαμηλότερο ετήσιο εισόδημα από τους υπαλλήλους τους, που αμείβονται με τον βασικό κατώτατο μισθό. Αυτά μπορεί να γίνονταν αποδεκτά στην Ελλάδα των ψευδαισθήσεων και των αριστερών παραισθήσεων της τετραετίας 2015-2019.

Στην Ελλάδα, όμως, του 2023, στην Ελλάδα του ρεαλισμού και της ειλικρίνειας, η κοινή λογική υπαγορεύει ότι πρέπει να καταπολεμήσουμε τη φοροδιαφυγή και αυτό το κάνουμε πράξη, δίχως να αυξήσουμε κανένα φόρο.

Το νέο φορολογικό σύστημα είναι ένα τολμηρό βήμα εκσυγχρονισμού της φορολογικής πολιτικής που ασκείται στην πατρίδα μας. Οδηγεί στη δίκαιη κατανομή βαρών. Είναι ισορροπημένο και αναλογικό. Δε νοείται, κυρίες και κύριοι συνάδελφοι, το 4% των ελεύθερων επαγγελματιών να πληρώνει το 50% των φόρων όλου του κλάδου. Όπως δε νοείται το μερίδιο των εσόδων από τη φορολογία των ελευθέρων επαγγελματιών να αγγίζει το 0,8% του ΑΕΠ στην Ελλάδα, ενώ στην Ευρωπαϊκή Ένωση ο μέσος όρος κυμαίνεται στο 2,1%, τη στιγμή που ο αριθμός των ελεύθερων επαγγελματιών στη χώρα μας είναι αναλογικά διπλάσιος από την υπόλοιπη Ευρώπη.

Συγκρατήστε και ένα ακόμη στοιχείο. Στην Ελλάδα ο μέσος μισθωτός πληρώνει φόρο 1.160 ευρώ και ο ελεύθερος επαγγελματίας πληρώνει 857 ευρώ. Επειδή διαπίστωσα ότι προσπαθείτε να σπείρετε «καινά δαιμόνια» στην κοινωνία, να ξεκαθαρίσουμε οριστικά και αμετάκλητα ότι πολλοί που πληρώνουν κανονικά τους φόρους τους δεν έχουν κανέναν απολύτως λόγο να ανησυχούν.

Στους 735.000 ελεύθερους επαγγελματίες, περίπου το 40%, δηλαδή, περίπου 300.000 ελεύθεροι επαγγελματίες, δε θα επιβαρυνθούν με καμία αύξηση στη φορολόγηση. Αντίθετα, μάλιστα, περίπου 120.000 εξ αυτών θα δουν μείωση στη φορολογία τους λόγω της κατάργησης του τέλους επιτηδεύματος.

Όσον αφορά στους ελεύθερους επαγγελματίες που είναι παράλληλα συνταξιούχοι, μισθωτοί, αγρότες, τα εισοδήματά τους θα συνυπολογίζονται και ουσιαστικά δε θα πληρώνουν το σύνολο του τεκμηρίου, παρά μόνο τη διαφορά. Επιτρέψτε μου, με την εμπειρία μου ως οικονομολόγος, ως ελεύθερος λογιστής, ως πρώην εφοριακός και 20 χρόνια συμμετέχοντα σε Επιτροπές Οικονομικών του Ελληνικού Κοινοβουλίου, να σας δώσω ένα παράδειγμα.

Ας υποθέσουμε ότι ένας συμπολίτης μας, ελεύθερος επαγγελματίας, δηλώνει εισόδημα 7.000 ευρώ από μισθωτή εργασία και το τεκμήριο του είναι στις 12.000. Αυτός δε θα πληρώσει φόρο για το σύνολο των 12000, αλλά για τις 5000 που είναι το αποτέλεσμα της διαφοράς των 12.000 μείον τις 7.000. Με λίγα λόγια, δεν αδικείται κανένας και για να μη δημιουργούνται εντυπώσεις, θέλω να θέσω ορισμένα ερωτήματα στους συναδέλφους της αντιπολίτευσης.

Διαφωνείτε με την οριζόντια μείωση κατά 50% του τέλους επιτηδεύματος για όλους τους ελεύθερους επαγγελματίες; Εάν ναι, καταψηφίστε το νομοσχέδιο και βγείτε στους ελεύθερους επαγγελματίες να το πείτε.

Διαφωνείτε με την αύξηση κατά 1.000 ευρώ του αφορολόγητου για μισθωτούς, συνταξιούχους και κατά κύριο επάγγελμα αγρότες, για παιδιά, για τους οποίους, η ετήσια ελάφρυνση υπολογίζεται από 90 έως 220 ευρώ ανάλογα με τον αριθμό των παιδιών; Εάν ναι, καταψηφίστε το νομοσχέδιο και όταν το κάνετε, κοιτάξτε τους συνεπείς φορολογούμενους στα μάτια και απολογηθείτε γιατί αντιτίθεστε στην υποχρεωτική ανάκτηση εσόδων και εξόδων στο myDATA εντός του 2024, στην απαγόρευση χρήσης μετρητών σε αγοραπωλησίες ακινήτων.

 Ή γιατί διαφωνείτε με το δικαίωμα του ελεύθερου επαγγελματία να αμφισβητήσει το ποσό που προκύπτει από την εφαρμογή του τεκμηρίου της ελάχιστης αμοιβής και της προσφυγής του στις φορολογικές αρχές, ώστε να αποδειχθεί η ακρίβεια της δήλωσής του ή με τη σκέψη ότι το τεκμήριο της ελάχιστης αμοιβής των ελεύθερων επαγγελματιών να προσαυξάνεται ανάλογα με τα χρόνια επαγγελματικής δραστηριότητας, το σύνολο της μισθοδοσίας και το ύψος του τζίρου της επιχείρησης ή αν διαφωνείτε με τη σύνδεση των ταμειακών μηχανών με τα POS ή με την ενεργοποίηση του ψηφιακού δελτίου αποστολής και τα υποχρεωτικά ηλεκτρονικά τιμολόγια από 1/1/2024.

Συνοψίζοντας και κλείνοντας, το νέο φορολογικό νομοσχέδιο δεν περιλαμβάνει καμία οριζόντια φορολόγηση. Είναι μια εναλλακτική πρόταση, ώστε από εδώ και στο εξής οι διασταυρώσεις στοιχείων να είναι πιο αποδοτικές και πιο ουσιαστικές. Η φορολογική δικαιοσύνη επιτυγχάνεται μόνο με σταθερούς, λογικούς, ισορροπημένους φόρους και κάτι τελευταίο.

Ότι παραμένουμε πιστοί στη μείωση των φόρων προκύπτει και από ένα ακόμη στοιχείο που ανέφερα νωρίτερα. Με το νέο σύστημα η συμμετοχή των ελεύθερων επαγγελματιών στα συνολικά έσοδα θα αυξηθεί από το 0,8% του ΑΕΠ στο 1,1%. Τη στιγμή που το αντίστοιχο ποσοστό στην Ευρωπαϊκή Ένωση είναι 2,1%. Γι’ αυτό το λόγο, κυρίες και κύριοι συνάδελφοι, είμαστε συνεπείς στις δεσμεύσεις μας, αποτελεσματικοί στην εφαρμογή τους δίπλα σε κάθε Έλληνα και σε κάθε Ελληνίδα.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ, κ. Πρόεδρε. Η διαδικασία που προηγήθηκε της ακρόασης φορέων για εμάς είχε δύο βασικά συμπεράσματα. Το πρώτο είναι ότι ενίσχυσε την προοπτική που έχουμε για το νομοσχέδιο και αναφέρομαι στον πυρήνα του που δεν είναι άλλος από την εισαγωγή τεκμαρτού εισοδήματος για τους επαγγελματίες.

Η ακρόαση των φορέων ανέδειξε ότι η πολυποικιλότητα των επαγγελμάτων πραγματικά τρομάζει και εμείς πάμε να τους φορολογήσουμε με νέο οριζόντιο τρόπο. Ακόμα και εντός του ιδίου κλάδου υπάρχουν έντονες διαφοροποιήσεις, όπως με πολύ εναργή παραδείγματα και επιχειρήματα τεκμηρίωσαν οι εκπρόσωποι όλων των φορέων.

Το δεύτερο είναι ότι πραγματικά θα μπορούσε να ακολουθηθεί ένας τελείως άλλος δρόμος πραγματικής διαβούλευσης. Άλλος τρόπος νομοθέτησης.

Η παράκαμψη της ΟΚΕ, της Οικονομικής Κοινωνικής Επιτροπής, που εύστοχα επισημάνθηκε σήμερα, ο χρόνος που δεν δόθηκε σε όλους τους εκπροσώπους των ελεύθερων επαγγελματιών να συνεδριάσουν για να καταθέσουν προτάσεις, οδήγησε και σε ένα ατυχές επεισόδιο, σε μια αντιπαράθεση στο τέλος, όπου ο παριστάμενος Υφυπουργός κ. Θεοχάρης νομίζω ότι ήταν άδικος με τους φορείς - για να είμαι κομψός, δε λέω τίποτα παραπάνω - γιατί και προτάσεις υπάρχουν και μάλιστα γραπτές και ουκ ολίγες από αυτές επαναλήφθηκαν και σήμερα. Υπάρχουν προτάσεις, υπάρχει άλλος δρόμος για τη φορολόγηση, συγκεκριμένος όχι γενικός και αόριστος.

Θα προχωρήσω στο δεύτερο συμπέρασμα, ότι τόσο από την επίσημη αρχή την ΑΑΔΕ, όσο και από ανθρώπους της αγοράς που έχουν νευραλγικό ρόλο όπως είναι οι πάροχοι υπηρεσιών των POS, μας έθεσαν κάποιες επιφυλάξεις εντιμότητας για πάρα πολλά θέματα που έχουν σχέση είτε με το myDATA είτε με τη διασύνδεση των POS με τις ταμειακές μηχανές. Υπήρχαν και ενδιαφέρουσες πλευρές για αθέμιτο ανταγωνισμό από το εξωτερικό, το αναδείξαμε νομίζω και με την ερώτησή μας και αναδείχθηκε βέβαια και το θέμα των προστίμων, που είναι ασύμβατα. Δεν είναι ιδιαίτερα πρόσφορος ο τρόπος με τον οποίο προσεγγίζουν τα πρόστιμα για όσους εμφανίζονται ενώ δεν είναι παραβάτες. Εμφανίζονται τυπικά ως παραβάτες αλλά δεν είναι παραβάτες τελικά, είτε με δηλώσεις ΦΠΑ είτε με το myDATA είτε με όλα αυτά.

Η διαβούλευση και ο διάλογος με τους φορείς πάντα σε καλό καταλήγει, το κοινό καλό που υπηρετούμε όλοι, όχι μόνον εμείς οι Βουλευτές αλλά και οι εκπρόσωποι των κοινωνικών εταίρων και πραγματικά, θα μπορούσε να υπάρχει ένας άλλος τρόπος νομοθέτησης από την Κυβέρνηση, πόσο μάλλον που έχουμε αφήσει εδώ και πολύ καιρό πίσω μας τις έκτακτες καταστάσεις, τις έκτακτες συνθήκες με τις οποίες μπορεί να δικαιολογούν ο καθένας από εμάς ένα διαφορετικό τρόπο κατεπείγουσας νομοθέτησης. Είναι το βασικότερο συμπέρασμα όλης της διαδικασίας, που προηγήθηκε.

Έρχομαι στα άρθρα. Δεν θα αφιερώσω χρόνο στο επίμαχο κεφάλαιο, το τεκμαρτό, γιατί όπως είχα πει στην πρώτη συνεδρίαση μας τότε είχα μιλήσει μόνο για αυτό, γιατί αυτός είναι ο πυρήνας του νομοσχεδίου και όπως η ίδια η Κυβέρνηση δηλώνει, επιθυμεί, προβάλει τόσο καιρό. Θα κάνω και εκεί όμως κάποιες προτάσεις. Δεύτερον, είναι αρκετά τα κεφάλαια στα οποία έχουν όχι απλά θετική αντιμετώπιση, αλλά και διάθεση να ενισχύσουμε αυτή την προσπάθεια, δηλαδή ηλεκτρονικές συναλλαγές, Airbnb, τα τέλη ανακαίνισης, τις διατάξεις για τον ΦΠΑ, το λαθρεμπόριο και τα μέτρα για τα τελωνεία, είναι διατάξεις οι οποίες προφανώς είμαστε θετικοί καταρχάς. Θέλω να πω, ότι σε όλες ανεξαιρέτως τις διατάξεις είτε έχουμε ερωτήματα, κάποια ερωτήματα, όπου υπάρχουν ερωτήματα και σε αρκετές από αυτές έχουμε μία προσέγγιση προτάσεων βελτίωσης, γιατί κάποιες απ’ αυτές είναι σαφώς θετικές, αλλά πιστεύω ότι θα μπορούσε να είναι πιο ολοκληρωμένες. Θα γίνω σαφής αμέσως μετά.

Ξεκινάω λοιπόν με το πρώτο κεφάλαιο, που αφορά τις ηλεκτρονικές συναλλαγές. Μας προβλημάτισε αυτό που είπαν οι συμβολαιογράφοι από την Θεσσαλονίκη για τα μετρητά, για την αναδρομικότητα κυρίως, να το δούμε αν μπορούμε για την αναδρομικότητα επαναλαμβάνω. Προφανώς, είναι εύλογη η διάταξη που κατεβαίνει να σταματήσει η ιστορία των μετρητών, αλλά για συναλλαγές που έχουν γίνει, ήδη και έχουν καταγραφεί σε συμβόλαια 2 και 3 και 5 μήνες νωρίτερα, μας ανησύχησε αυτό. Πρέπει να δούμε αν μπορεί να βελτιωθεί. Επίσης, τα πρόστιμα για τα οποία ήδη μίλησα, είναι ένα θέμα που μάλλον πρέπει να το δούμε λίγο εξορθολογισμένα.

Πάνω στο ζήτημα του κεφαλαίου, είπα ότι δεν θα μιλήσω, για το τεκμαρτό, απλά να σας κάνω τρεις προτάσεις παρόλο που είναι σε αυτό το κεφάλαιο, που το καταψηφίζουμε συλλήβδην όλο και εξ αυτού και όλο το νομοσχέδιο. Εάν δεν παίρνετε πίσω αυτές τις διατάξεις τουλάχιστον κάντε μερικά πράγματα εύλογα. Δηλαδή, διευκρινίστε με ρητή αναφορά ότι στους πολύτεκνους συμπεριλαμβάνονται και τους τρίτεκνους. Πάρα πολλές φορές στη Βουλή των Ελλήνων τα προηγούμενα χρόνια έχει από πολλές πλευρές δηλωθεί ότι ο τρίτεκνος θεωρείται de facto πολύτεκνος, να διευκρινιστεί ότι συμπεριλαμβάνονται εν πάση περιπτώσει. Σε μια χώρα που έχει τρομερά προβλήματα με το δημογραφικό, δεν πρέπει να παραλείπουμε τους τρίτεκνους έναντι των πολυτέκνων. Μιλάμε για τη χώρα και το πρόβλημα της. Το θέμα των τριτέκνων οπωσδήποτε να το προβλέψετε.

Δεύτερον, στα χωριά έχετε μια μεγάλη ατέλεια. Όπως γράφετε για χωριά κάτω των 500, που είναι πολύ χαμηλό το όριο για εμάς, έπρεπε να είναι παραπάνω, γιατί θα εξαιρούσε πάρα πολλούς επαγγελματίες με καφενεία, αλλά και όπως έχετε τη διάταξη και μιλάτε για ηπειρωτική χώρα, εξαιρείτε τα νησιά που είναι 3.100 συνολικά ο πληθυσμός και έτσι στα μεγάλα νησιά από την Κρήτη ξεκινώντας και πηγαίνοντας από εκεί στη Ρόδο, στη Σάμο, στην Κεφαλονιά, σε όλα τα νησιά, ουσιαστικά δεν υπάρχει όριο πληθυσμιακό και ένας οικισμός 100 κατοίκων αν έχει ένα καφενείο, το καταλαμβάνουν τα μέτρα. Δηλαδή, μερικά πράγματα έχουν αύρα παραλείψεων.

Επίσης, πρέπει να βρούμε το θέμα του ελέγχου, το λέω για δεύτερη φορά, γιατί προέκυψαν σοβαρά προβλήματα απ’ αυτά που μας είπε ο κ. Πιτσιλής. Πραγματικά εάν ένα μεγάλο μέρος, 20.000 – 30.000 επαγγελματιών δηλώσουν κάτω από το όριο, που αυτό σημαίνει ότι αυτόματα κάνουν και αίτηση ελέγχου, το σύστημα ελέγχου είναι μέχρι εκεί. Το είχαμε βάλει από την πρώτη μέρα. Εμείς δεν είμαστε του «ναι μεν, αλλά». Πρέπει να ενισχυθούν οι υπηρεσίες ελέγχου παντοιοτρόπως. Ακούσαμε και εδώ μέσα προτάσεις από την ίδια την ΑΑΔΕ και σ’ αυτό το πράγμα, νομίζω θα μας βρείτε όλους σύμφωνους ανεξαρτήτως των διαφωνιών μας με τα υπόλοιπα. Αυτές οι υπηρεσίες πρέπει να αντιμετωπιστούν εντελώς ξεχωριστά, όπως σας έχουμε πει πάρα πολλές φορές ότι πρέπει να ξεχωρίσουμε την αντιμετώπιση μισθολογικά ιατρικού και νοσηλευτικού προσωπικού στο εθνικό σύστημα υγείας. Δεν μπορούν να μπαίνουν στον ίδιο κορβανά όλοι. Αν θέλουμε πραγματικά να προχωρήσουμε μπροστά, πρέπει να έχουμε θάρρος και τόλμη να προχωρήσουμε σε κάποιες σοβαρές επιλογές.

Για τα καύσιμα, επιτέλους μπαίνει η δέουσα επιμέλεια, αλλά είναι ατελής η διάταξη. Πρέπει να πάρει να πιάσει όλη την γκάμα, να ξεκινάει από τα διυλιστήρια και να φτάνει μέχρι κάτω και πρέπει να γίνει ρητή αναφορά και γι’ αυτούς που έχουν λογισμικά. Οι απάτες σχετίζονται με τη δυνατότητα να διαπράξεις αυτό το αδίκημα. Μιλάμε τώρα για τα πρατήρια, για τον τελικό αποδέκτη. Αλλά και στα πιστοποιημένα συνεργεία που βάζουν αντλίες, γιατί με την αντλία γίνεται και με την αλλοίωση στοιχείων εισροών εκροών με τις εταιρείες λογισμικού. Πρέπει λοιπόν να ολοκληρωθεί από πάνω από τα διυλιστήρια, όπως επίσης πρέπει να ληφθούν μέτρα για κάποιες μορφές όπως είναι το υγραέριο, που έχουν διαφορετικούς συντελεστές και ξεφεύγει από κει η φορολογητέα ύλη.

Κλείνοντας αυτό το κρίσιμο κεφάλαιο, που υπάρχει καταρχήν συμφωνία όπως είπα, θέλω να σας πω κύριε Υπουργέ, ότι όσο παραμένει το καύσιμο στην αντλία να πληρώνεται από μας σε μια τιμή που πάνω από το 50% είναι ειδικός φόρος και ΦΠΑ, τόσο το κίνητρο λαθρεμπορίας θα παραμένει αμείωτο. Είναι έντονο το κίνητρο για κάθε έναν που θέλει να κάνει λαθρεμπόριο σε όποιο μέρος της αλυσίδας και αν βρίσκεται, είναι τρομακτικοί οι φόροι, δεν είναι τυχαίο ότι και με το ναυτιλιακό γίνεται.

Το ναυτιλιακό είναι η αφετηρία, επειδή ακριβώς είναι αδασμολόγητο και καταλαβαίνετε τι κίνητρο έχει κάποιος, επιρρεπής στην απάτη και τη λαθρεμπορία, να το πληρωθεί δηλαδή υπερδιπλάσια τιμή από το πόσο αν το έδινε σε μια ναυτιλιακή εταιρεία. Δηλαδή, είναι φοβερά αυτά που συμβαίνουν. Και βέβαια ακολουθεί και το πετρέλαιο θέρμανσης, που πουλιέται ως κίνησης, κατακαλόκαιρο κλπ.

Είναι αφορμή αυτό το άρθρο για μια σοβαρή συζήτηση. Η «ΚΑΘΗΜΕΡΙΝΗ» είχε, χθες, ένα δημοσίευμα -το ξέρετε και εσείς- που επικαλείται και μια μελέτη του Εθνικού Μετσόβιου και θα δούμε στη συνέχεια πως πρόκειται να δημοσιευτεί. Είναι πάρα πολλά.

Δηλαδή, χωρίς ουσιαστικά να υπολογίζουμε ζητήματα με διυλιστήρια, με το ξεκίνημα δηλαδή, σε όλη την υπόλοιπη αλυσίδα είναι διαπιστωμένη φοροδιαφυγή από λαθρεμπορία, ισοδύναμη των αποτελεσμάτων αυτού του νομοσχεδίου. Αυτό, μάλλον, που πάμε να εισπράξουμε από τους ελεύθερους επαγγελματίες. Διορθώνω: Όχι αυτού του νομοσχεδίου. Αυτό δείχνει και το μέγεθος.

Λοιπόν, για τα τελωνεία το έθεσα ως ερώτημα, κύριε Υπουργέ και λάβετε το υπόψιν, πρέπει να βελτιωθεί πάρα πολύ η διάταξη με τις κάμερες. Είναι πολύ ευαίσθητο το ζήτημα των προσωπικών δεδομένων, στην εποχή μας. Πρέπει να είμαστε πάρα πολύ προσεκτικοί. Υπάρχουν προτάσεις των εργαζομένων. Είχαμε ζητήσει να έρθει η Ομοσπονδία τους, αλλά δεν ήρθαν.

 Για τα Airbnb, συμφωνούμε με αυτήν τη διάταξη, να βάλει ένα φρένο, αλλά κοιτάξτε σε ποια κατάσταση είμαστε τώρα. Διαβάζουμε, χθες, ρεπορτάζ στον κυριακάτικο Τύπο, σε μια δυο τρεις εφημερίδες, για την έκρηξη αντιπαροχής που υπάρχει στο Λεκανοπέδιο, που γίνεται ολοένα και πιο ελκυστικό για αστικό τουρισμό. Δεν είναι δύσκολο να μαντέψει κανείς τι προορίζονται να γίνουν αυτές οι οικοδομές. Εδώ, στο Airbnb, αν θέλουμε να κάνουμε σοβαρή πολιτική, πρέπει να καταστήσουμε συνυπεύθυνους το κεντρικό κράτος και την αυτοδιοίκηση. Υπάρχουν παραδείγματα, στη Νέα Υόρκη, που συζητούσαμε νωρίτερα, όπου δεν σού επιτρέπουν να ενοικιάζεις Airbnb –από τον δήμο Νέας Υόρκης είναι αυτή η διάταξη- αν δεν μένεις και ο ίδιος στην ίδια οικοδομή. Έτσι, αν υπάρχουν θέματα παραβατικότητας, θορύβου, κοινής ησυχίας κ.λπ., και να τα υφίστασαι και να πας να τα διορθώσεις εσύ και όχι κάποιος τρίτος.

Σε άλλες πόλεις, στο Μόντρεαλ στον Καναδά, όπου έχω προσωπική εμπειρία, υπάρχουν συγκεκριμένες γειτονιές που έχουν χαμηλούς όρους δόμησης, είναι δηλαδή κλασικές γειτονιές και δεν είναι με μεγάλες πολυκατοικίες. Εκεί ο δήμος έχει ένα άλλο καθεστώς και δεν σού επιτρέπει να νοικιάσεις το Airbnb λιγότερο από 15 μέρες, για να μην έχει το μπες βγες διερχομένων, γιατί είναι γειτονιές με πιο ήπιο τρόπο ζωής, που δεν θέλουν να διαταραχθεί από ένα διαρκές πήγαινε έλα κόσμου. Υπάρχουν διεθνείς εμπειρίες και παντού ο κοινός τόπος είναι η άμεση εμπλοκή της Τοπικής Αυτοδιοίκησης, που έχει την αμεσότητα και την εγγύτητα.

Δηλαδή, αυτό το άρθρο, αν το ψηφίσουμε, θεωρώ ότι είναι αφετηρία για να συζητήσουμε για το Airbnb συνολικά. Εάν δεν το δούμε εγκαίρως, θα έχουμε τεράστιο πρόβλημα ως χώρα. Είναι ένας πρώτος φραγμός και τον στηρίζουμε, αλλά –ξαναλέω- πρέπει να τον ολοκληρώσουμε.

Για το Τέλος Ανθεκτικότητας ακούσαμε τις επιφυλάξεις, αλλά σε γενικές γραμμές νομίζω είναι σε θετική κατεύθυνση. Να δούμε αν υπάρχει βελτίωση και εδώ. Έχουμε και αύριο τη δεύτερη ανάγνωση.

Τελευταίο άρθρο, στο οποίο θέλω να τοποθετηθώ, είναι τα 16.000 που βάζουμε αφορολόγητο. Ευτυχώς, βελτιώθηκε από το αρχικό σχέδιο και έχει τα υλικά να είναι το πολύ 4.000 και το ελάχιστο 12.000 η υπηρεσία. Μα εκεί είναι το θέμα, με τις υπηρεσίες. Άρα, λοιπόν η διάταξη είναι σαφώς σε καλή κατεύθυνση. Νομίζω, όμως, ότι πρέπει να εξαντλήσουμε τα περιθώρια, εάν μπορούμε να αυξήσουμε το ποσό. Το ξέρετε καλά, το ξέρει ο κ. Παπαθανάσης καλύτερα από εσάς, ότι έχει μπλοκάρει το ΕΞΟΙΚΟΝΟΜΩ-ΑΥΤΟΝΟΜΩ και αν υπάρχει διάθεση από κόσμο να ξεκινήσει ανακαινίσεις που περιλαμβάνουν ενεργειακή αναβάθμιση, δεν είναι κακό να αυξήσουμε τα ποσά. Εξάλλου, ξέρουμε στο ΕΞΟΙΚΟΝΟΜΩ-ΑΥΤΟΝΟΜΩ περίπου πού κινούνται αυτοί οι προϋπολογισμοί. Δεν μιλάμε για άπιαστα νούμερα, μιλάμε για νορμάλ νούμερα. Γι’ αυτό και πιστεύω ότι αν πήγαινε στα 20 με 25 χιλιάρικα, που είναι το αφορολόγητο - όπως έχει ζητήσει και το Τεχνικό Επιμελητήριο και άλλοι φορείς- νομίζω θα ήμασταν πιο ρεαλιστές. Δεν είναι κανενός είδους υπερβολή ή λαϊκισμός αυτό.

Και άφησα τελευταία, κυρίες και κύριοι συνάδελφοι, δύο άρθρα, το 49 και το 50, για τα οποία έχουμε την ίδια και πιο κάθετη ακόμα αντίθεση και σάς λέμε «αυτά τουλάχιστον αποσύρετέ τα , κύριε Υπουργέ». Αν δεν αποσύρετε το πόνημά μας για το τεκμαρτό εισόδημα, που φαίνεται καθαρά ότι δεν το αποσύρετε, αποσύρετε τουλάχιστον τα άρθρα 49 και 50. Είναι δυνατόν, σε ένα τέτοιο νομοσχέδιο που έχει ξεσηκώσει όλη αυτή τη θύελλα αντιδράσεων, που υπάρχουν όλες αυτές οι ενστάσεις -αιτιολογημένες στο μεγαλύτερο βαθμό τους- να βάζουμε μείωση φόρου στη συγκέντρωση κεφαλαίου και στην πώληση εισηγμένων μετοχών;

Δεν είναι ότι προκαλούμε την βλάβη στον Προϋπολογισμό. Κατά την Έκθεση, η βλάβη είναι 21 και 22 εκατ. ευρώ αντιστοίχως- 43 συνολικά, αλλά είναι το μήνυμα που στέλνεις ως πολιτεία. Ποιους αποφορολογείς; Δηλαδή, οι απαλλαγές και οι αποφορολογήσεις των εχόντων και κατεχόντων, που θα έλεγε και ο Κώστας Σημίτης –ήταν η αγαπημένη μου φράση «οι έχοντες και κατέχοντες». Λοιπόν, οι απαλλαγές και η προνομιακή μεταχείριση αυτών που έχουν και κατέχουν βγάζει μάτι στην Ελλάδα και δεν μπορούμε να προσθέτουμε, χωρίς καμία έγνοια, και άλλες απαλλαγές, προκαλώντας πραγματικά μια ολόκληρη κοινωνία.

Λοιπόν, αυτές οι δύο διατάξεις πρέπει να αποσυρθούν.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον Κύριο Κουκουλόπουλο. Το λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»:** Ευχαριστώ, κύριε Πρόεδρε.

Πριν λίγη ώρα εκφράστηκε έντονα, και σε αυτήν εδώ την αίθουσα, η αντίθεση της συντριπτικής πλειοψηφίας των φορέων απέναντι σε ένα φορομπηχτικό «νομοσχέδιο-έκτρωμα» -έτσι το ονομάζουμε εμείς ως ΚΚΕ. Μπορούμε να πούμε ότι έχει προετοιμαστεί πολύ καλά, όλο το προηγούμενο διάστημα, από την Κυβέρνηση και τους μηχανισμούς εξουσίας, τόσο για την προπαγάνδιση του περιεχομένου, τη διαμόρφωση της κοινής γνώμης, για την προσπάθεια να το αφομοιώσει σήμερα ο λαός μας.

Παρόλα αυτά, ο λαός σήμερα και οι μικροί αυτοαπασχολούμενοι είναι καζάνι που βράζει από αγανάκτηση, από οργή και θυμό, ακριβώς γιατί βλέπει ότι οι στόχοι της Κυβέρνησης είναι συγκεκριμένοι.

Ξέρετε, στην καπιταλιστική οικονομία, υπάρχει περίοδος ανάλογα με τον ρυθμό ανάπτυξης, την κρίση ή την περίοδο της ύφεσης και της ανάπτυξης, που οι καπιταλιστές θέλουν συμμάχους ή θέλουν την όσο γίνεται μεγαλύτερη συγκέντρωση πλούτου. Οπότε, σπάνε οι συμμαχίες. Και αυτές τις συμμαχίες προσπαθεί να σπάσει, σήμερα, ένα πολύ καλά προετοιμασμένο νομοσχέδιο από την Κυβέρνηση, στα πλαίσια των προαπαιτούμενων του Ταμείου Ανάκαμψης.

Κι αν σήμερα η Κυβέρνηση, αλλά και τα υπόλοιπα κόμματα του ευρωμονόδρομου -είτε κυβέρνησαν, είτε όχι αυτήν τη χώρα- προσπαθούν να επιβάλουν όλα αυτά τα προαπαιτούμενα. Εμείς ως Κ.Κ.Ε προσπαθούμε -μέσα, αλλά και έξω από τη Βουλή- να επιβάλλουμε τα προαπαιτούμενα του λαού, της εργατικής τάξης της πατρίδας μας, των μικρών αυτοαπασχολούμενων, της μικρομεσαίας αγροτιάς.

Δεν είναι προαπαιτούμενα άλλα, από μια ζωή με αξιοπρέπεια, με δικαιώματα, σύμφωνα με τις σύγχρονες ανάγκες του 21ου αιώνα που μπορεί και επιβάλλεται να καλυφτούν σε κάθε εργαζόμενο, σε κάθε αυτοαπασχολούμενο, σε κάθε αγρότη.

Αν προσέξουμε το νομοσχέδιο έχει τέσσερις πλευρές. Η πρώτη πλευρά του νομοσχεδίου επιβάλλει έναν ψηφιακό λαβύρινθο με τεράστια πρόστιμα για όλους τους μικρομεσαίους επαγγελματίες που τους οδηγεί σε αφανισμό.

Χρειάζεται μεγάλη προσοχή γιατί δεν έπεισε κανέναν ο κ. Πιτσιλής, δεν πείθει κανέναν η Κυβέρνηση αλλά και τα άλλα κόμματα που εν μέρει υποστηρίζουν ότι η λειτουργία και των myDATA και όλου αυτού του ψηφιακού κράτους και απαιτήσεων για τους μικρούς αυτοαπασχολούμενους δεν θα οδηγήσει πουθενά παρά μόνο στην εξόντωσή τους. Υπέρογκα πρόστιμα, υπερβολικά θα πω εγώ, γιατί δεν μπορεί σήμερα ένας μικρός αυτοαπασχολούμενος με ένα λογιστήριο που τον υποστηρίζει εξωτερικά να λειτουργήσει την επιχείρησή του και να αποφύγει όλους αυτούς τους σκοπέλους. Άρα, θα φορτωθεί με καινούργια πρόστιμα λόγω των myDATA και των αποπνικτικών προστίμων που επιβάλλονται και φυσικά σε κλείσιμο, κατασχέσεις και πλειστηριασμούς της περιουσίας του.

Το δεύτερο στοιχείο που παρουσιάζεται σαν μέτρο καταπολέμησης της φοροδιαφυγής είναι η όλο και λιγότερη χρήση μετρητών. Προσέξτε τώρα. Σκοπός της Κυβέρνησης αλλά και οποιασδήποτε κυβέρνησης του ευρωμονόδρομου θα ήταν να προσπαθήσει να «μπουκώσει» τις τράπεζες με χρήμα, να τους αφήσει όσο γίνεται περισσότερα κεφάλαια να διαχειριστούν ούτως ώστε να κερδίσουν μέσα από τους δανεισμούς, μέσα από τη διαχείριση του πλούτου που θα έχουν να διαχειριστούν. Γιατί σήμερα όταν με ένα συμβόλαιο που λένε ότι δεν θα υπάρχει το μετρητό νομίζουν ότι θα καταπολεμήσουν τη φοροδιαφυγή γι΄ αυτούς στην ουσία πρέπει να τους πούμε ότι είτε πληρώσεις με μετρητά είτε πληρώσεις μέσω τραπέζης εκείνο που θα σου επιβάλει το φόρο είναι η μη κάλυψη του τεκμηρίου στο τέλος της φορολογικής σου δήλωσης. Άρα, είναι μούφα το επιχείρημα της κυβέρνησης ότι δεν επιτρέπει τα μετρητά στα συμβόλαια προκειμένου να χτυπήσει τη φοροδιαφυγή.

Το τρίτο και σημαντικό είναι ο στραγγαλισμός των μικρών αυτοαπασχολούμενων επαγγελματιών και εμπόρων. Είναι ξεκάθαρο ότι το νομοσχέδιο έχει αυτόν τον στόχο. Προειδοποιήσαμε την Κυβέρνηση να μην το φέρει για συζήτηση ούτε στις Επιτροπές ούτε στην Ολομέλεια. Πιστεύουμε ότι δεν θα τολμήσει να το φέρει στην Ολομέλεια της Βουλής κάτω από τη γενικότερη κατακραυγή που υπάρχει μέσα και από τις μεγάλες κινητοποιήσεις που έχουν ξεσπάσει και που αύριο θα δώσουν τη δική τους απάντηση σε όλες αυτές τις επιλογές. Δεν το χωράει ο νους μας να λέει κάποιος ότι οι ελεύθεροι επαγγελματίες δεν φορολογούνται. Και επειδή είπα ότι η Κυβέρνηση χρησιμοποιεί όλα τα εργαλεία, ακόμα και τον τρόπο που το παρουσιάζει από έναν ήρεμο Υπουργό θα ήθελα και εγώ, όπως ο Υπουργός μας λέει κατά καιρούς, να πω 11 αλήθειες για τους μικρούς αυτοαπασχολούμενους.

Οι μικροί αυτοαπασχολούμενοι πληρώνουν κάθε χρόνο φόρο και πρόστιμα σύμφωνα με τα τεκμήρια διαβίωσης με βάση το τέλος επιτηδεύματος, με βάση το ΕΝΦΙΑ, με βάση τα τέλη για τα επαγγελματικά τους οχήματα. Πληρώνουν και αυτοί μαζί με τόσους εκατοντάδες, χιλιάδες εργαζόμενους, αγρότες το 95% των φορολογικών εσόδων του κρατικού προϋπολογισμού. Πληρώνουν και αυτοί μαζί με όλους τους άλλους εργαζόμενους και αγρότες πάνω από το 60% των έμμεσων φόρων που αποτελεί το σημαντικότερο ποσοστό είσπραξης φόρων για τον κρατικό προϋπολογισμό.

Δεύτερον, οι ελεύθεροι επαγγελματίες πληρώνουν σήμερα όλες τις αλλαγές του ψηφιακού κράτους. Οι συνεχιζόμενες αλλαγές, το πολύπλοκο φορολογικό σύστημα, όλες αυτές οι μεταρρυθμίσεις που οδηγούν τον έναν μετά τον άλλο επαγγελματία, να τροποποιεί τις ταμειακές του, να τις συνδέει με τα POS, να εγκαθιστά προγράμματα, να αλλάζει τους συντελεστές του ΦΠΑ, να κάνει διάφορες επαφές με εταιρείες παρόχους και να επιβαρύνεται κάθε μέρα, κάθε μήνα, κάθε χρόνο με τεράστια έξοδα.

Οι ελεύθεροι επαγγελματίες πληρώνουν σήμερα στις τράπεζες τόκους δανείων. Επιβαρύνονται με τους πλειστηριασμούς και χάνουν τις κατοικίες τους και τις περιουσίες τους. Πληρώνουν στους φακέλους τις αιτήσεις δανεισμού. Πληρώνουν ποσοστά υπερβολικά μεγάλα επί των πωλήσεων στα POS. Πληρώνουν για την αγορά των POS, για τη διατήρηση των POS. Πληρώνουν και έχουν ετήσιο κόστος συλλογής δικαιολογητικών για ανανέωση του πλαφόν στις τράπεζες.

 Τέταρτη αλήθεια για τους ελεύθερους επαγγελματίες. Οι ελεύθεροι επαγγελματίες πληρώνουν στους δήμους τέλη καθαριότητας και ηλεκτροφωτισμού, δημοτικά τέλη, πληρώνουν για τις άδειες λειτουργίας τους, πληρώνουν τέλη κατάληψης πεζοδρομίου, πληρώνουν τέλη 0,5% επί του τζίρου τους, επί των ακαθαρίστων εσόδων στους δήμους.

Οι ελεύθεροι επαγγελματίες πληρώνουν σήμερα, πέμπτη αλήθεια, σε επιμελητήρια, ΓΕΜΗ, πληρώνουν τα σωματεία τους ή τους φορείς που ανήκουν προκειμένου να τους ανανεώσουν τις άδειες τους, στα επιμελητήρια, το τεχνικό, το οικονομικό, πληρώνουν εισφορές στο ΤΕΕ, στις τράπεζες, στους δικηγορικούς συλλόγους και μάλιστα σε φορείς που δεν αγωνίζονται καν για τα δικαιώματα τα δικά τους.

Οι ελεύθεροι επαγγελματίες πληρώνουν σήμερα όλες τις ζημιές και μπείτε σε ένα μικρομάγαζο, λόγω των επανειλημμένων διακοπών του ηλεκτρικού ρεύματος, λόγω της υποβάθμισης των υπηρεσιών που παρέχει, παρόλα τα χρήματα που εισπράττει ο ΔΕΔΔΗΕ. Πληρώνουν όλα αυτά τα σπασμένα του σκαμπανεβάσματος της τάσης. Πληρώνουν για ψυγεία, για καταψύκτες, για μηχανές και όλες τις υποδομές της επιχείρησής τους. Πληρώνουν για φυσικές καταστροφές όπως είναι η Θεσσαλία, όπως είναι η Αλεξανδρούπολη, όπως είναι το Θριάσιο, η Δυτική Αττική, ο Ασπρόπυργος. Πληρώνουν για τις κλοπές με τις οποίες είναι καθημερινά αντιμέτωποι και οδηγούνται σε αδιέξοδα.

Οι ελεύθεροι επαγγελματίες πληρώνουν κάθε χρόνο και κάθε πενταετία για αλλαγή εξοπλισμού, ηλεκτρονικών υπολογιστών, μέσου μεταφοράς, φορτηγών, μηχανημάτων, πάγιου εξοπλισμού κ.λπ..

Οι ελεύθεροι επαγγελματίες στο πλαίσιο του ανταγωνισμού με το μεγάλο κεφάλαιο και προκειμένου να επιβιώσουν πληρώνουν συνεχώς για την ανακαίνιση, τη διαφήμιση, την προβολή, την αναβάθμιση της επιχείρησής τους.

Οι ελεύθεροι επαγγελματίες πλήρωσαν και πληρώνουν την καπιταλιστική κρίση, την υγειονομική κρίση λόγω της πανδημίας με διακοπές, λουκέτα, πρόστιμα.

Οι ελεύθεροι επαγγελματίες και κρατήστε το καλά αυτό, πληρώνουν με τις ίδιες τους τις ζωές, με εμφράγματα, εγκεφαλικά, ψυχολογικά προβλήματα. Στερούνται τις οικογένειές τους γιατί δουλεύουν ήλιο με ήλιο μέσα στο μικρομάγαζο τους. Χάνουν την υγεία τους και μόλις βγουν στη σύνταξη αργοπεθαίνουν από τις παθήσεις για το διάστημα που δούλευαν με τέτοια ένταση. Πληρώνουν για την υγεία των παιδιών τους και για τις σπουδές των παιδιών τους. Πληρώνουν για τον χαμένο χρόνο που λείπουν από τις οικογένειές τους καθημερινά και αναγκάζονται να έρχονται αντιμέτωποι με χιλιάδες αδιέξοδα που γεννά μια τέτοια κατάσταση.

Τέλος, οι ελεύθεροι επαγγελματίες θα πληρώσουν, αν το νομοσχέδιό σας υιοθετηθεί από την Ολομέλεια της Βουλής, για όλα αυτά που θέλετε να επιβάλλετε και να τους κλείσετε οριστικά.

Και ένα τελευταίο για να μην τρώω και το χρόνο. Κάνει και κάτι άλλο πολύ σημαντικό το νομοσχέδιο που πρέπει να το κρατήσει και να τον προσέξει ο λαός μας, ο οποίος πρέπει αν θέλει να αντιμετωπίσει τα προβλήματα της καθημερινότητας να υιοθετήσει τις θέσεις και τις προτάσεις του κόμματός μας που έχουν κατατεθεί και σε νομοσχέδιο στο Ελληνικό Κοινοβούλιο που υιοθετεί το αφορολόγητο στα 12.000 ευρώ και 3.000 ευρώ για κάθε παιδί, υιοθετεί τη διαγραφή των τόκων και των προστίμων στις οφειλές στις τράπεζες αλλά και στις εφορίες και τα δημόσια ταμεία και μια σειρά άλλα μέτρα τα οποία θα τα παρουσιάσουμε και στην Ολομέλεια της Βουλής.

Πρέπει, λοιπόν, οι ελεύθεροι επαγγελματίες και ο λαός μας να μην «τσιμπήσει» στην καλλιέργεια του κοινωνικού αυτοματισμού, στην καλλιέργεια της ρουφιανιάς, η οποία δεν είναι καινούργιο φαινόμενο, την είχαμε την περίοδο της τουρκοκρατίας, την είχαμε την περίοδο της κατοχής με τους δοσίλογους, τους συνεργάτες των Γερμανών, την είχαμε την περίοδο της χούντας με τους χαφιέδες, την έχουμε με τα συστήματα ψηφιακής παρακολούθησης σήμερα, αλλά και της νόμιμης κατάδοσης που λέτε, με αμοιβή από 100 ως 3.000 ευρώ του ενός συμπολίτη μας στον άλλον.

Πρέπει κάθε μέρα να απορρίψουμε αυτό το νομοσχέδιο της Κυβέρνησης, να δώσουμε μεγάλη μαχητική απάντηση στην αυριανή κινητοποίηση, να «βουλιάξει» η Βουλή στη μία η ώρα με προσυγκέντρωση στις 11.30΄ στην πλατεία Κλαυθμώνος και να χτίσουμε καθημερινά το μέτωπο εργαζομένων, αγροτών και αυτοαπασχολούμενων στον δρόμο του αγώνα, της ρήξης και της ανατροπής, ούτως ώστε με το λαό μπροστά και ισχυρό ΚΚΕ να μπορούμε να φέρουμε τα πάνω κάτω.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βιλιάρδος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Δελής Ιωάννης, Κτενά Αφροδίτη, Κομνηνάκα Μαρία, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Νατσιός Δημήτριος, Τσακαλώτος Ευκλείδης και Χουρδάκης Μιχαήλ.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώντας από αυτά που αναφέρθηκαν στην πρώτη συνεδρίαση, μας συγκίνησε βέβαια η επίκληση της συνείδησής του εκ μέρους του Υπουργού, του κ. Χατζηδάκη, όσον αφορά τον κεφαλικό φόρο των ελεύθερων επαγγελματιών. Μάλιστα, όπως είπε του τον επιβάλλει η συνείδησή του, κάτι που δεν θεωρούμε άξιο σχολιασμού, όπως ούτε τους μύθους και τις αλήθειες του έντεχνης χειραγώγησης αφηγήματός του.

Ο Υφυπουργός, ο κ. Θεοχάρης, κατέθεσε διάφορα διαγράμματα, λέγοντας πως οι φόροι που πλήρωσαν οι ελεύθεροι επαγγελματίες ήταν στο 2,1% του ΑΕΠ στην Ευρωπαϊκή Ένωση το 2021, όταν στην Ελλάδα ήταν στο 0,8%, ως ποσοστό των συνολικών εσόδων δε στο 5,2% στην Ευρωπαϊκή Ένωση, ενώ στο 2,2% στην Ελλάδα.

Συμπέρανε, λοιπόν, με το συνήθη αυθαίρετο τρόπο της Κυβέρνησης, ότι οφείλεται στη φοροδιαφυγή, όταν ασφαλώς γνωρίζει πως οι μέσες αμοιβές των ελευθέρων επαγγελματιών στην Ευρωπαϊκή Ένωση, από τις οποίες προέρχονται τα φορολογικά έσοδα, είναι πολύ υψηλότερες σε σχέση με την Ελλάδα, που δυστυχώς έχει καταντήσει να είναι η τελευταία χώρα της Ευρώπης, όπως άλλωστε και οι σχεδόν τριπλάσιοι μέσοι μισθοί στην Ευρωπαϊκή Ένωση, καθώς επίσης το κατά κεφαλήν εισόδημα, όπου είμαστε σχεδόν τελευταίοι, χωρίς αυτό να ωφελεί καν την ανταγωνιστικότητα της οικονομίας μας, καταθέτοντας αντίστοιχους πίνακες στα πρακτικά.

Γιατί αλήθεια δεν μας καταθέτετε, κύριε Υφυπουργέ και πίνακες με το ανάλογο ποσοστό των μισθωτών στην Ευρωπαϊκή Ένωση σε σύγκριση με την Ελλάδα; Δεν θα ήταν πιο έντιμο και δεν θα βοηθούσε στην κατανόησή μας; Σε κάθε περίπτωση, οι φόροι εισοδήματος επιχειρήσεων και ιδιωτών είναι στο 13% του ΑΕΠ στην Ευρωπαϊκή Ένωση, όπως θα καταθέσουμε εμείς στα πρακτικά, ενώ στην Ελλάδα στο 8,5% του ΑΕΠ. Άρα, φαίνεται από εκεί.

Ακόμη χειρότερα ο Υφυπουργός ισχυρίστηκε, πως το γεγονός ότι αυξάνονται τα έσοδα των ελεύθερων επαγγελματιών παράλληλα με τα έξοδά τους, σύμφωνα με το γράφημα που κατέθεσε τεκμηριώνει πως φοροδιαφεύγουν, όταν ακόμη και ένας μαθητής του γυμνασίου γνωρίζει ότι σε όλες τις επιχειρήσεις η άνοδος των εσόδων, του τζίρου τους καλύτερα, συνοδεύεται από μία ανάλογη αύξηση των εξόδων τους, παντού συμβαίνει σε όλες τις επιχειρήσεις.

Το πλέον εξοργιστικό όμως ήταν ο ισχυρισμός του, σύμφωνα με τον οποίο οι ελεύθεροι επαγγελματίες είναι μοιρασμένοι στο 46% και 47% υπέρ και κατά του νομοσχεδίου, σύμφωνα με κάποια δημοσκόπηση που απαιτούμε πραγματικά να την καταθέσετε στα πρακτικά για να τη δούμε. Αν μπορείτε καταθέστε τη, ειδικά επειδή εμείς έχουμε την αντίθετη ακριβώς ενημέρωση από τη δημοσκόπηση της Opinion Poll, κυρίως όμως από το «πυρ ομαδόν» στην κυριολεξία κατά του φορολογικού όλων των εκπροσώπων των ελεύθερων επαγγελματιών και των αυτοαπασχολούμενων, οι οποίοι χαρακτηρίζουν άδικη και αναχρονιστική τη συγκεκριμένη φορολογική πολιτική της Κυβέρνησης, όπως θα καταθέσουμε στα πρακτικά.

Όλοι γνωρίζουμε πάντως πως η φοροδιαφυγή, που προφανώς κανένας μας δεν δικαιολογεί, οφείλεται κυρίως σε δύο λόγους. Εάν δεν καταπολεμήσουμε λοιπόν την αιτία δεν πρόκειται ποτέ να λύσουμε το πρόβλημα.

Πρώτον, στην έλλειψη συναίνεσης των πολιτών στην επιβολή νέων φόρων, δηλαδή στην επιβολή φόρων περισσότερων από όσους είναι σε θέση να πληρώσουν, όπου ασφαλώς πρέπει να ρωτάει η Κυβέρνηση τους κοινωνικούς φορείς πριν αποφασίσει. Εν προκειμένω, όταν οι πολίτες ήδη υπερφορολογούνται με τη διατήρηση των ίδιων φορολογικών συντελεστών στις αυξημένες τιμές, ειδικά του ΦΠΑ, ενώ οι μισθοί τους είναι οι χαμηλότεροι στην Ευρωπαϊκή Ένωση, προφανώς δεν συναινούν με την επιβολή νέων φόρων, αφού αδυνατούν να επιβιώσουν, πόσο μάλλον όταν οι φόροι είναι σε μεγάλο μέρος τους στη χώρα μας μη ανταποδοτικοί, με κριτήριο την κατάσταση της υγείας, της παιδείας όπου τα φροντιστήρια που πληρώνουν μόνο στην Ελλάδα είναι στην ουσία φόροι και ούτω καθεξής.

Δεύτερον, στην αδυναμία ελέγχου εκ μέρους του κρατικού μηχανισμού, ο οποίος στην Ελλάδα είναι η ΑΑΔΕ, που επιβλήθηκε με το τρίτο μνημόνιο. Εδώ δεν είναι δυνατόν να πιστέψουμε ότι η ΑΑΔΕ με τόσα μέσα που υπάρχουν σήμερα να μην είναι σε θέση να γνωρίζει πώς ζουν όσοι ελεύθεροι επαγγελματίες δηλώνουν μηδενικά κέρδη ή ζημιές. Εάν είναι δηλαδή μητέρες που υποαπασχολούνται, επαγγελματίες μεγάλης ηλικίας που θέλουν μόνο να συμπληρώσουν τα ένσημα τους για να πάρουν σύνταξη, μικρές ατομικές επιχειρήσεις που χρεώνονται, ελπίζοντας ότι στο μέλλον θα τα καταφέρουν, οι πάνω από 200.000 όπου αδυνατούν να πληρώσουν τον ΕΦΚΑ και δεν έχουν καν ιατροφαρμακευτική περίθαλψη και ούτω καθεξής.

Σε κάθε περίπτωση, ένα φορολογικό νομοσχέδιο που αυξάνει στην ουσία το τέλος επιτηδεύματος, το χαράτσι, από τα 650 ευρώ στα 2.310 ευρώ για τον επαγγελματία 12ετίας και άνω, ενώ αντιστοιχεί σε φορολογητέο εισόδημα 21.180 ευρώ ενός μισθωτού με δύο παιδιά, είτε εισπράξει είτε όχι ο ελεύθερος επαγγελματίας είναι άδικο, καταθέτοντας αντίστοιχα παραδείγματα στα πρακτικά. Οπότε, λογικά δεν έχει τη συναίνεση τη συναίνεση της κοινωνίας και ασφαλώς πρέπει να αποσυρθεί.

Όπως πολύ σωστά γράφεται δε, ενώ ο νόμος Κατρούγκαλου απαγόρευε de facto στους επαγγελματίες να κερδίζουν περισσότερα από τον κατώτατο μισθό, το σημερινό φορολογικό νομοσχέδιο του κ . Χατζηδάκη τους απαγορεύει να κερδίζουν λιγότερα από τον κατώτατο μισθό, γεγονός που σημαίνει πως και τα δύο αποτελούν δυστυχώς τον ορισμό του φορολογικού παραλογισμού.

Αλήθεια, κύριε Υπουργέ το τεκμαρτό εισόδημα θα λαμβάνεται από τις τράπεζες ως εχέγγυο για τον δανεισμό των ελεύθερων επαγγελματιών; Δηλαδή, θα θεωρούν οι τράπεζες ότι πράγματι εισπράττουν οι ελεύθεροι επαγγελματίες αυτό το ποσό και αντίστοιχα θα τους εμπιστεύονται ή όχι για να τους δανείσουν; Θα το λαμβάνουν; Θα μου κάνει ιδιαίτερη εντύπωση.

Συνεχίζοντας επί των άρθρων, στο 3 η απαγόρευση των χαρτονομισμάτων στις αγοραπωλησίες ακινήτων, παρά το ότι αποτελούν νόμιμα χρήματα που εκδίδονται από την Ευρωπαϊκή Κεντρική Τράπεζα, αυξάνει τα έσοδα των τραπεζών, ενώ επιβάλλεται σταδιακά το ψηφιακό νόμισμα με όλους τους κινδύνους που κάτι τέτοιο συνεπάγεται. Εντούτοις, θα μπορούσε να έχει κάποια φορολογική λογική, εάν υπήρχε η σιγουριά πως με το συγκεκριμένο ψηφιακό νόμισμα δεν γίνονται παραβάσεις, κάτι που δεν ισχύει, όπως έχει αποδειχθεί από το σκάνδαλο με τα POS του γνωστού στελέχους της JUMBO για την αγορά ακινήτων. Επίσης, από τη χρυσή βίζα με συναλλαγές κάτω της τιμής του συμβολαίου, οι οποίες συνοδεύονταν, όπως όλοι γνωρίζουμε, από επιστροφές.

Στο άρθρο 4, κατά μαρτυρίες το λογισμικό myDATA δεν είναι λειτουργικό, υπάρχει πρόβλημα και πρέπει προηγουμένως να επιλυθεί, κάτι που εάν ισχύει οφείλει να δοθεί χρόνος προσαρμογής.

Υιοθετείται δε, η δυνατότητα εξαιρέσεων για επιχειρήσεις, χωρίς μηχανοργάνωση, αλλά οι παράμετροι καθορίζονται με αποφάσεις του Υπουργού και του Διοικητή της Ανεξάρτητης Αρχής Δημοσίων Εσόδων (ΑΑΔΕ), γεγονός που εγκυμονεί κινδύνους.

Μία δεύτερη ερώτηση, κύριε Υπουργέ. Σε ποιες άλλες χώρες είναι οι αντίστοιχες Ανεξάρτητες Αρχές Δημοσίων Εσόδων (ΑΑΔΕ) μη ελεγχόμενες καν από το Υπουργείο Οικονομικών; Θα ήταν καλά να το απαντήσετε. Θέσαμε την ερώτηση στον Διοικητή Ανεξάρτητης Αρχής Δημοσίων Εσόδων (ΑΑΔΕ), αλλά δεν πήραμε καμία απάντηση. Σε ποιες άλλες χώρες είναι Ανεξάρτητη Αρχή η ΑΑΔΕ;

Στα άρθρα 8 και 9, όπως επίσης και στα προηγούμενα 6 και 7, με τις ποινές για την επιβολή των ψηφιακών συναλλαγών, τα πρόστιμα οφείλουν να είναι αναλογικά. Αυτό, ασφαλώς, το καταλαβαίνετε και πρέπει να διαμορφωθούν ανάλογα.

Στο άρθρο 8, τα πρόστιμα για τη μη έκδοση παραστατικών, που μπορεί να μην είναι σκόπιμη, θεωρούνται εξοντωτικά για τις μικρές επιχειρήσεις.

Με το άρθρο 12, μειώνεται, μεν, το τέλος επιτηδεύματος, που είναι, επίσης, κεφαλικός φόρος κατά 50% για τους ελεύθερους επαγγελματίες – επιτηδευματίες, αφού, προηγουμένως, έχει αντικατασταθεί στον υπερθετικό βαθμό από την τεκμαρτή φορολόγηση. Η Kυβέρνηση είχε δεσμευθεί το 2019 και όχι, όπως αυτά που λέγονται σήμερα, πως ως το τέλος της τετραετίας, το 2023, δηλαδή σήμερα, θα καταργούσε εντελώς το τέλος επιτηδεύματος για όλους, όχι μόνον αυτό που κάνει σήμερα.

Το άρθρο 15, είναι το, πλέον, κομβικό, επειδή αφορά την απαίτηση λειτουργίας με κέρδος και φορολόγηση που καθορίζεται διοικητικά. Εδώ πρόκειται για μία μη φιλελεύθερη πολιτική φοροεισπρακτικής εξόντωσης. Εμείς είμαστε κάθετα αντίθετοι με κάθε τι μη φιλελεύθερο και έχει δίκαια προκαλέσει τη μεγάλη θύελλα αντιδράσεων στο νομοσχέδιο. Το είδαμε, άλλωστε, σήμερα με τους φορείς, ενώ για τον παραλογισμό των τριετιών στα ταξί, δεν χρειάζεται να πει κανείς πολλά λόγια. Δεν είναι δυνατόν ένας ταξιτζής μετά από 10, 20 χρόνια να κερδίζει περισσότερα, όπως είπε πολύ σωστά ο υπεύθυνος «δεν είναι brands το ταξί και δεν κερδίζει με την πάροδο του χρόνου περισσότερο».

Τώρα για να έχουμε μια γενικότερη εικόνα. Η φορολογία στη χώρα μας έχει αυξηθεί σημαντικά τα τελευταία χρόνια ως ποσοστό του ΑΕΠ, κυρίως λόγω της έμμεσης φορολογίας, στο 25,3% το 2021, με στοιχεία της Παγκόσμιας Τράπεζας, από 19,8% το 2009, όσο είναι σήμερα ο μέσος όρος της Ευρωπαϊκής Ένωσης. Βρίσκεται, επίσης, πάνω από το μέσο όρο της Ευρωζώνης και είναι υψηλότερη από πολλές χώρες της Ευρωπαϊκής Ένωσης. Ενώ η κατά κεφαλή φοροδιαφυγή στην Ελλάδα, ασφαλώς, δεν είναι η μεγαλύτερη στην Ευρώπη, όπως συνήθως λέγεται, καταθέτοντας για όλα αυτά πίνακες στα πρακτικά που τα τεκμηριώνουν.

Σύμφωνα τώρα με μελέτη της Eurobank από τις 18 Ιουνίου του 2023, πρόσφατη δηλαδή, οι ελεύθεροι επαγγελματίες είναι περίπου 630.000 και δηλώνουν συνολικό εισόδημα 11,9 δις.. Άρα, κατά μέσον όρο 18.700 ευρώ ο καθένας ετήσια και 1.560 ημερομηνία, οπότε περισσότερα από το τεκμαρτό.

Όσον αφορά, δε, τους μισθωτούς είναι 2,48 εκατ. και δηλώνουν συνολικό εισόδημα 35,7 δις, οπότε κατά μέσον όρο 14.373 ετήσια ή1.198 ευρώ μηνιαία και άρα, λιγότερα από τους ελεύθερους επαγγελματίες. Τα νούμερα δεν λένε ποτέ ψέματα.

Σε σχέση, δε, με το ύψος της φοροδιαφυγής γενικότερα η Eurobank την εκτιμά στα 40 δις, όπως περίπου και ο Διοικητής της Τράπεζας της Ελλάδος. Αν και καμία εκτίμηση, όμως, δεν είναι επιστημονικά τεκμηριωμένη σε καμία απολύτως χώρα. Όλα είναι απλές, τυχαίες εκτιμήσεις.

Με βάση μία άλλη έρευνα της «Καθημερινής», που θα καταθέσουμε στα πρακτικά, οι ελεύθεροι επαγγελματίες πληρώνουν φόρους 1,6 δις στα 10,7 δισ. εισόδημα, οπότε 15,3% ή κατά μέσον όρο 2.609 ευρώ τον χρόνο. Με δεδομένο ότι οι μισθωτοί πληρώνουν φόρο 1.486 ευρώ, κατά μέσο όρο, οι ελεύθεροι επαγγελματίες πληρώνουν, ασφαλώς, περισσότερο, χωρίς αυτό να σημαίνει πως δεν υπάρχουν επαγγέλματα που δηλώνουν χαμηλά έσοδα, όπως θα καταθέσουμε στα πρακτικά, γιατί υπάρχει κι αυτό, αλλά αυτό δεν συνεπάγεται πως πρέπει να τους κατηγορήσει και να τους τιμωρήσει κανείς όλους. Οι μέσοι όροι λένε άλλα πράγματα.

Δεν επιτρέπεται δε να προβαίνουμε σε υποθέσεις και γενικεύσεις χωρίς στοιχεία, σημειώνοντας πως οι μέσες δαπάνες ενός νοικοκυριού στην Ελλάδα σύμφωνα με την ΕΛΣΤΑΤ είναι 19.400 ευρώ ετήσια, ενώ όμως μπορεί να υπάρχει και δεύτερο ή τρίτο εισόδημα στην οικογένεια, άρα δεν μπορεί κανείς να πει ότι καλύπτονται από αλλού.

Συνεχίζοντας, στο άρθρο 15 όσον αφορά το υπόλοιπο τεκμαρτού εισοδήματος έως το ποσόν των 15 χιλιάδων ευρώ, τεκμαίρεται ότι το κέρδος των ελευθέρων επαγγελματιών και επιτηδευματιών περιλαμβάνει επιπλέον ποσοστό 10% επί μισθοδοτικού κόστους τυχόν προσωπικού που απασχολούν, κάτι που κυριολεκτικά υπερβαίνει τα όρια της λογικής, αφού έτσι προωθούνται οι απολύσεις. Προφανώς, θα υπάρξουν απολύσεις από τους επιχειρηματίες. Εκτός αυτού το τεκμήριο προσαυξάνεται με το 5% της διαφοράς μεταξύ του κύκλου εργασιών που πραγματοποιεί ο ελεύθερος επαγγελματίας και του μέσου όρου του κύκλου εργασιών του ιδίου ΚΑΔ, ενώ δεν ισχύει, όταν ο μέσος όρος του ΚΑΔ είναι έως 10.000 ευρώ ή το πλήθος των επιτηδευματιών του ΚΑΔ κάτω από 30. Δηλαδή, εάν είναι 40 θα μπορούν να συνεννοηθούν και να δηλώσουν άνω των 10.000 ευρώ;

Δεν θα δημιουργηθεί έτσι ένα νέο κύμα φοροφυγάδων τόσο από εδώ όσο και από τα υπόλοιπα κακώς κείμενα της σημερινής νομοθεσίας;

 Αυτό πιστεύουμε εμείς ότι θα συμβεί.

 Χωρίς να επεκταθούμε στις υπόλοιπες παραγράφους του άρθρου, φαίνεται πως ο απώτερος σκοπός είναι η εξαφάνιση των ελεύθερων επαγγελματιών και των ατομικών επιχειρήσεων της χώρας μας, καθώς επίσης η έμμεση, αλλά ουσιαστική ενίσχυση των μεγάλων εταιρειών με την υπαλληλοποίηση - αν μας επιτρέπετε η λέξη - όλων των Ελλήνων, ενώ κάποιοι άλλοι θα οδηγηθούν, δυστυχώς, στην παρανομία.

 Οι προβλέψεις του άρθρου 16 είναι αυτονόητες, όπως επίσης του άρθρου 17, ενώ οι απαλλαγές που παρέχονται με το άρθρο 18 είναι αστείες, αφού σε αυτές τις περιπτώσεις θα έπρεπε να δίνονται επιδόματα ή χρηματοδότηση, όχι απλά απαλλαγές.

 Όσον αφορά τη μείωση 50% σε επαγγελματίες σε μικρούς οικισμούς ή μικρά νησιά κάτω των 3.100 κατοίκων θα έπρεπε να παρέχεται σε όλες τις παραμεθόριες περιοχές ανεξαρτήτως μεγέθους, αφού η επαρχία μας και ειδικά οι παραμεθόριες περιοχές ερημοποιούνται, επίσης σε γιατρούς σε περιοχές που υπάρχει έλλειψη κλπ..

 Το άρθρο 19 τεκμηριώνει ξεκάθαρα ότι ο νόμος είναι φοροεισπρακτικός, αφού είναι λογικό για κάθε επιχειρηματία να προσαρμοστεί στους κανόνες, έτσι ώστε να ελαχιστοποιήσει το φόρο. Αυτή είναι η δουλειά του επιχειρηματία, αυτό πρέπει να κάνει. Την ίδια στιγμή σαμποτάρεται η μετατροπή ενός ελεύθερου επαγγελματία σε επιχείρηση, έτσι ώστε να αναπτυχθεί καλύτερα, κάτι που έχει απόλυτη ανάγκη η οικονομία μας.

 Τέλος, με το άρθρο 20 ορίζεται ότι το νέο καθεστώς αφορά και το φορολογικό έτος 2023, ενώ θα ψηφιστεί το Δεκέμβριο του 2023 με πλήρη αιφνιδιασμό και χωρίς καμία προειδοποίηση των ενδιαφερομένων που ενδεχομένως έχουν αυξημένα έσοδα λόγω του πληθωρισμού. Δεν είναι εντελώς απαράδεκτο;

Πώς το ανέχεται η συνείδηση του Υπουργού που μας διαβεβαίωσε ότι έχει;

Τα υπόλοιπα την επόμενη φορά.

 Ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Και εμείς ευχαριστούμε, κύριε Βιλιάρδο.

 Κύριε Υπουργέ, θέλετε να πάρετε το λόγο τώρα;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών**): Θα ήθελα κάτι να καταθέσω, γιατί ο κ. Βιλιάρδος αμφισβήτησε αν υπάρχει δημοσκόπηση που λέει αυτά που λέει. Τον παραπέμπω, αν θέλει και στον τίτλο που έβαλε η Εφημερίδα «ΠΑΡΑΠΟΛΙΤΙΚΑ» το Σαββατοκύριακο στη δημοσκόπηση που έγινε και είναι «Μην κάνετε πίσω στο Φορολογικό», άρα το αν η κοινωνία το αγκαλιάζει ή όχι το λένε οι ίδιες οι δημοσκοπήσεις.

Αυτή είναι όμως μία από τις πρώτες και την καταθέτω και είναι η δημοσκόπηση της «Pulse» στην δεύτερη σελίδα που θα δείτε και λέει «η αξιολόγηση της πρότασης του νέου τρόπου φορολόγησης των ελεύθερων επαγγελματιών αυτοαπασχολούμενοι ελεύθεροι επαγγελματίες ή επιχειρηματίες», μόνο σε αυτούς είναι τα στοιχεία που δίνει, 10% προς τη σωστή κατεύθυνση και όπως πρέπει, 36% προς τη σωστή κατεύθυνση, χρειάζονται κάποιες διορθώσεις – σημειωτέον είναι πριν την κατάθεση, που έγιναν διορθώσεις - σύνολο 46% και 47% προς λανθασμένη κατεύθυνση, ενώ 7% δεν έχουν άποψη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Ευχαριστούμε, κύριε Υπουργέ.

Θα το καταθέσετε στα πρακτικά.

 Το λόγο τώρα έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**  Ευχαριστώ πολύ. Κύριε πρόεδρε, κυρίες και κύριοι συνάδελφοι. Θα μου επιτρέψετε να ξεκινήσω την ομιλία μου, κάνοντας μία μνεία στη χθεσινή ημέρα. Η 3η Δεκεμβρίου, είναι η παγκόσμια ημέρα ατόμων με αναπηρία. Μιλάμε για συμπολίτες μας που αντιμετωπίζουν καθημερινά χιλιάδες δυσκολίες και η στήριξη του κράτους προς αυτούς είναι ελάχιστη. Πέρα από κάποια επιδόματα πείνας, τίποτα δε γίνεται προκειμένου να εξασφαλιστεί ένα αξιοπρεπές επίπεδο διαβίωσης για αυτή την ευάλωτη ομάδα. Για να ομαλοποιηθεί ο δρόμος ένταξή τους στην αγορά εργασίας, για να μπορούν να κινούνται ελεύθερα παντού, ακόμα και στο νέο νομοσχέδιο, παρότι, προβλέπονται κάποιες εξαιρέσεις που αφορούν τα άτομα με αναπηρία, αυτές περιορίζονται μόνο σε όσους συνανθρώπους μας έχουν ποσοστό αναπηρίας πάνω από 80%. Είναι απαίτηση δική μας αλλά και των συμπολιτών μας, να ισχύσουν αυτές οι εξαιρέσεις για όλα τα άτομα με αναπηρία από το ποσοστό του 50% και άνω.

Το νέο νομοσχέδιο της Κυβέρνησης φέρνει μια νέα φοροεπιδρομή, παρά τις προεκλογικές δεσμεύσεις της ότι δεν θα φέρει μέτρα που θίγουν τους ελεύθερους επαγγελματίες. Η απάντησή σας σε όποια κριτική έχει ασκηθεί μέχρι τώρα επί του θέματος είναι ότι μειώνετε τον φόρο σε μεταβιβάσεις κεφαλαίων και πωλήσεις μετοχών. Και ερωτώ. Πόσες επιχειρήσεις αφορά αυτή η μείωση; Σίγουρα πολύ λιγότερες από όσες πλήττονται από τους νέους φόρους. Οι μικρομεσαίες επιχειρήσεις είναι αυτές που θα πληρώσουν το τίμημα αυτής της ρύθμισης. Αυτές που αποτελούν τη ραχοκοκαλιά της ελληνικής οικονομίας. Οι αλλαγές, ειδικά που αφορούν την ένταξη τεκμηρίων για τους αυτοαπασχολούμενους και τους ελεύθερους επαγγελματίες, θα οδηγήσουν πολλούς επιχειρηματίες σε απελπισία. Θα επιφέρουν το κλείσιμο των επιχειρήσεων τους και συνεπακόλουθα απώλεια θέσεων εργασίας.

Στην Ελλάδα, έχουμε 873.506 επιχειρήσεις εξαιρουμένου του γεωργικού κλάδου βάσει των τελευταίων δημοσιευμένων στοιχείων της ΕΛΣΤΑΤ. Αυτές οι επιχειρήσεις, έχουν κύκλο εργασιών συνολικού ύψους 271 δισ. ευρώ περίπου, ενώ, απασχολούν σχεδόν 4 εκατομμύρια εργαζόμενους. Από τις 873.000 επιχειρήσεις, μόλις οι 30.000 είναι ανώνυμες και επωφελούνται από τη σχετική μείωση των φόρων σε μεταβιβάσεις κεφαλαίων και πωλήσεις μετοχών. Οι υπόλοιπες 840.000 είναι στο έλεος της νέας φοροεπιδρομής. Ακόμα και όσα παρουσιάζονται ως θετικά βήματα υπέρ των επαγγελματιών, έχουν σοβαρές ελλείψεις και αβέβαιη αναποτελεσματικότητα.

 Ένα απτό παράδειγμα είναι το άρθρο 12 του νομοσχεδίου. Το άρθρο 12, λοιπόν, τροποποιεί την παράγραφο του άρθρου 31, του ν.3986/2011, περί επιβολής τέλους επιτηδεύματος, επιτηδευματίες και ασκούντες ελεύθερο επάγγελμα και συγκεκριμένα ως προς τα στοιχεία γ και δ, τα οποία διαμορφώνονται ως εξής:

 Το στοιχείο γ, για τους επιτηδευματίες και ασκούντες ελευθέριο επάγγελμα σε 325 ευρώ ετησίως. Το στοιχείο δ, για κάθε υποκατάστημα σε 300 ευρώ ετησίως, αν συστήνεται από επιτηδευματία και ασκούντα ελεύθερο επάγγελμα και 600 ευρώ ετησίως, αν συστήνεται από νομικό πρόσωπο που ασκεί εμπορική επιχείρηση. Μέχρι εδώ, όλα φαίνονται να ευνοούν τους επαγγελματίες σε σχέση με το ισχύον σύστημα. Αλλά, προσέξτε, πιο κάτω η παράγραφος συνεχίζει. Ειδικά για τις αστικές μη κερδοσκοπικές εταιρείες, καθώς και για τα φυσικά πρόσωπα που το εισόδημα τους προέρχεται από ατομική επιχείρηση παροχής υπηρεσιών ή ελεύθερο επάγγελμα και έχουν έγγραφη σύμβαση μέχρι τρία φυσικά νομικά πρόσωπα, ή το 75% των ακαθάριστων εσόδων τους προέρχεται από ένα φυσικό ή νομικό πρόσωπο, τα ποσά του τέλους επιτηδεύματος εξακολουθούν να ισχύουν όπως επιβλήθηκαν κατά το οικονομικό έτος 2012. Οπότε, το συγκεκριμένο άρθρο δεν επιφέρει καμία ουσιαστική αλλαγή, καμία ανάσα για τους επαγγελματίες και τους αυτοαπασχολούμενους.

Προτείνουμε για τις περιπτώσεις γ’ και δ’ τα αντίστοιχα ποσά, 325 ευρώ και 300 ευρώ, να μηδενιστούν. Να καταργηθούν τελείως. Δεν επαρκεί που τα μειώνετε κατά 50%, γιατί αφορούν ομάδες επιτηδευματιών και ασκούντων ελεύθερο επάγγελμα, στις οποίες ανήκουν άτομα, τα οποία δεν είναι καθόλου βέβαιο ότι μπορούν να καλύψουν, έστω, τα έξοδα διαβίωσής τους, ενώ εμείς τους ζητούμε να πληρώσουν τέλος επιτηδεύματος.

Οι ομάδες αυτές δεν συνιστώνται από μεγαλοεπαγγελματίες, αλλά στην πλειονότητά τους αποτελούνται από συμπολίτες μας που ωθήθηκαν αναγκαστικά να επιλέξουν τον ρόλο του επιτηδευματία, στην προσπάθειά τους να αποφύγουν την ανεργία.

Δεν αποτελούν επιτυχημένους επαγγελματίες, αλλά ανθρώπους της βιοπάλης που επιδιώκουν ένα μεροκάματο, αν και όποτε το βρουν αυτό. Στην προσπάθειά τους να καλύψουν τα έξοδά τους.

Δεν πρέπει να συγχέουμε τον απλό επιτηδευματία της βιοπάλης, με τον επιτυχημένο μεγαλοεπαγγελματία. Επιπλέον, επειδή τα φυσικά πρόσωπα, με εισοδήματα προερχόμενα από ατομική επιχείρηση παροχής υπηρεσιών ή ελεύθερο επάγγελμα, με έγγραφη σύμβαση, με μέχρι τρία φυσικά και νομικά πρόσωπα ή το 75% των ακαθαρίστων εσόδων τους να προέρχεται από ένα φυσικό ή και νομικό πρόσωπο, αποτελούν στην ουσία εργαζομένους, με συμβάσεις από εργοδότες που δεν τους προσλαμβάνουν αλλιώς, παρά μόνο με δελτίο παροχής υπηρεσιών.

Θα πρέπει, για τους συμπολίτες μας αυτούς, να καταργηθεί εντελώς το τέλος επιτηδεύματος και όχι αυτό να παραμείνει, όπως επιβλήθηκε, κατά το οικονομικό έτος 2012, δηλαδή 400 ευρώ ή 500 ευρώ, ανάλογα με τον πληθυσμό της περιοχής τους και 300 ευρώ, για κάθε υποκατάστημα.

Ειδικά, για επιτηδευματίες που πέραν της έδρας τους έχουν και άλλο υποκατάστημα προτείνουμε ότι, μπορεί να παραμείνει το τέλος επιτηδευματία, αναλογικά προς τον αριθμό των υποκαταστημάτων, γιατί τα πολλά υποκαταστήματα υποδηλώνουν έντονη συναλλακτική δραστηριότητα, άρα και εισοδήματα.

Όμως, στις άλλες περιπτώσεις, είναι σαν να ζητούμε από τους εργαζόμενους, με σχέση εξάρτησης από εργοδότη, να πληρώσουν τέλος επιτηδεύματος. Είναι ακριβώς ισοδύναμη περίπτωση.

Ένα ακόμη άρθρο που φαινομενικά είναι προς τη σωστή κατεύθυνση, αλλά πρακτικά «κάνει μια τρύπα στο νερό» και μάλιστα, χωρίς να αφορά τους επιχειρηματίες άμεσα, είναι το άρθρο 45 του νομοσχεδίου που αφορά την επιβολή Ειδικού Φόρου Κατανάλωσης και στα προϊόντα καπνού θέρμανσης και όχι καύσης.

Θα συμφωνήσω ότι η διακοπή του καπνίσματος θα έπρεπε να αποτελεί μία από τις εθνικές προτεραιότητες για τον τομέα της υγείας, αλλά η επιβολή υπερβολικά μεγάλων φόρων στα καπνικά προϊόντα, χωρίς την ταυτόχρονη έναρξη ενός στοχευμένου και αποτελεσματικού πανελλαδικού προγράμματος διακοπής του καπνίσματος, θα οδηγήσει αναπόφευκτα στην αύξηση του λαθρεμπορίου καπνικών προϊόντων, εκτός των παραδοσιακών τσιγάρων και του καπνού που ήδη, αποτελεί σημαντικό πρόβλημα, για την ελληνική οικονομία.

Βάσει των αναφορών του Υπουργείου Οικονομικών, το 2022 διενεργήθηκαν 39.476 έλεγχοι από τις διωκτικές αρχές, από τους οποίους διαπιστώθηκαν 3.236 παραβάσεις και κατασχέθηκαν 844 εκατομμύρια τεμάχια τσιγάρα και 321 τόνοι καπνού, ενώ μόνο από την ΑΑΔΕ, το 2022 εντοπίστηκαν και κατασχέθηκαν συνολικά 60,1 εκατομμύρια τεμάχια τσιγάρα, με αναλογούντες φόρους και δασμούς να αγγίζουν τα 12,5 εκατομμύρια ευρώ.

Κατά το πρώτο τρίμηνο του 2023, η Ελληνική Αστυνομία προχώρησε στην εξάρθρωση εγκληματικής οργάνωσης παρασκευής και διακίνησης λαθραίων καπνικών προϊόντων και σε κατάσχεση 11,5 εκατομμυρίων τεμαχίων τσιγάρων και 20 τόνων επεξεργασμένου καπνού, με αναλογούντες φόρους, τα 2,5 εκατομμύρια ευρώ.

Τον περασμένο Οκτώβριο τελωνειακοί υπάλληλοι κατέσχεσαν 102.640 πακέτα με λαθραία τσιγάρα και 8 κιλά καπνού, σε πτήση από Κάϊρο προς το Ηράκλειο Κρήτης, με το ποσό της εκτιμώμενης φοροδιαφυγής να ανέρχεται σε περίπου 24 εκατομμύρια ευρώ.

Μένει να δούμε το συνολικό απολογισμό για ολόκληρο το 2023.

Ως βασική αιτία για την αύξηση των λαθραίων καπνικών προϊόντων, στον ελληνικό χώρο, αναγνωρίζεται η υπερφορολόγηση, σε συνδυασμό με τη δυσμενή οικονομική κατάσταση των νοικοκυριών και τώρα έρχεται να προστεθεί στην εξίσωση, η υπερφορολόγηση των εναλλακτικών προς τα παραδοσιακά τσιγάρα προϊόντων. Γιατί;

Για να δούμε και εκεί να ανθεί το παρεμπόριο;

Τουλάχιστον, με χαμηλότερο φόρο το κράτος έχει κάποια έσοδα και δεν κινδυνεύει η δημόσια υγεία. Τουλάχιστον, στο μέτρο που μπορούμε να προστατεύσουμε τους καπνιστές.

Με το παραεμπόριο χάνει τα πάντα. Γιατί μη μου πείτε ότι θα πάρουμε ποτέ τα λεφτά από τα πρόστιμα των λαθρεμπόρων. Δεν πρόκειται, δεν υπάρχει περίπτωση να εισπράξουμε από αυτούς.

Η διακοπή του καπνίσματος, όπως είπα και νωρίτερα, πρέπει να αποτελέσει εθνική προτεραιότητα. Αλλά αν κάποιος θέλει να καπνίσει θα καπνίσει και αν δεν βγαίνει οικονομικά για να αγοράσει νόμιμα καπνό, πιστέψτε, με θα βρει τρόπο να τον προμηθευτεί παράνομα. Μια βόλτα να πάει κανείς στην Πατησίων θα δει κούτες με λαθραία να διακινούνται μέρα μεσημέρι.

Η επιβολή ειδικού φόρου κατανάλωσης και στα εναλλακτικά προϊόντα νικοτίνης δε θα φέρει τα αναμενόμενα έσοδα στα δημόσια ταμεία. Αντίθετα, τα έσοδα θα μειωθούν και θα θέσουμε σε μεγαλύτερο κίνδυνο την υγεία των πολιτών μας, αφού θα στραφούν αναγκαστικά σε προϊόντα αμφιβόλου ποιότητας.

Δεδομένου του χρονικού περιορισμού και σεβόμενος τους συναδέλφους αγορητές, θα τοποθετηθώ επί των υπόλοιπων άρθρων του νομοσχεδίου στην αυριανή συνεδρίαση.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Βορύλλας, έχει το λόγο.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, είμαστε υποχρεωμένοι να σταθούμε κριτικά απέναντι στο φορολογικό νομοσχέδιο, γιατί τα οποιαδήποτε θετικά μέτρα επισκιάζουν οι διατάξεις που αφορούν, τόσο στον τεκμαρτό προσδιορισμό των εισοδημάτων συγκεκριμένων επαγγελματιών όσο και τα βαρύτατα πρόστιμα στη διαβίβαση στοιχείων στην ΑΑΔΕ.

Τελικά, τα μέτρα αυτά ανατρέπουν το κλίμα καλλιέργειας φορολογικής συνείδησης, γιατί οι θιγόμενοι γίνονται οι κύριοι εκφραστές της φοροδιαφυγής. Είναι, δηλαδή, πλέον βέβαιο ότι θα ενταθεί το φαινόμενο των συναλλαγών χωρίς φορολογικά στοιχεία, αφού οι επαγγελματίες που θα ενταχθούν στο σύστημα ούτως ή άλλως θα φορολογούνται με το ελάχιστο τεκμαρτό εισόδημα.

Θα μπορούσατε κάλλιστα σε αυτές τις κατηγορίες επαγγελμάτων αντί του άδικου μέτρου της τεκμαρτής φορολόγησης να προτείνατε τη καθιέρωση ενός απλού συστήματος με τη φορολόγηση του καθαρού εισοδήματος έσοδα - έξοδα και στα φυσικά πρόσωπα. Έτσι μόνο θα υπήρχε σημαντικό κίνητρο στους πολίτες για τη λήψη φορολογικών στοιχείων, καθώς θα αντισταθμιστεί το όφελος από την απόκρυψη της συναλλαγής και την αποφυγή του ΦΠΑ με σοβαρή ωφέλεια στην φορολογία εισοδήματος.

Σχετικά με τα επιμέρους άρθρα, έχουμε να παρατηρήσουμε τα εξής. Με το άρθρο 3 του νομοσχεδίου, επιχειρείται η υποχρέωση καταβολής του τιμήματος αγοραπωλησίας ακινήτων αποκλειστικά με τραπεζικά μέσα πληρωμής. Η διάταξη αυτή αν και είναι ορθή δεν αποδίδει κανένα ουσιαστικό αποτέλεσμα. Αυτό που έπρεπε να απασχολήσει το οικονομικό επιτελείο δεν είναι το επίσημο τίμημα του συμβολαίου, που ούτως η άλλως είναι εμφανές ανεξάρτητα του τρόπου πληρωμής. Η φοροδιαφυγή είναι το υπερβάλλον τίμημα που πληρώνεται με μετρητά κάτω από το τραπέζι.

Με τη διάταξη του άρθρου 12 του νομοσχεδίου, μειώνεται από το 2024 το τέλος επιτηδεύματος κατά 50% στους αυτοαπασχολούμενους και στους ελεύθερους επαγγελματίες. Έχει πολλές φορές η Κυβέρνηση αναφερθεί στην οριστική κατάργηση του τέλους επιτηδεύματος και τελικά δεν το πράττει.

Εμείς καλούμε, έστω και τώρα, να καταργηθεί παντελώς το τέλος επιτηδεύματος χωρίς καμία προϋπόθεση για όλους τους αυτοαπασχολούμενους και τους ελεύθερους επαγγελματίες.

Για λόγους συνταγματικής νομιμότητας η διάταξη του άρθρου 13 του νομοσχεδίου, αποτελεί μνημείο υποκρισίας, αφού προβλέπει δικαίωμα μεταφοράς της λογιστικής ζημιάς και συμψηφισμού της με λογιστικά κέρδη χωρίς όμως να επηρεάζει η φορολόγηση με τα προσδιοριζόμενα τεκμαρτά κέρδη. Είναι, όμως, τελείως ανεδαφικό να λογίζεται ότι οι ζημιές γίνονται αποδεκτές μόνο στα χαρτιά. Ένας μεγάλος αριθμός από επαγγελματίες θα φορολογούνται συνεχώς με τεκμαρτά κέρδη.

Απορρίπτουμε την τεκμαρτή φορολογία του άρθρου 15, γιατί διαχρονικά έχει αποδειχθεί ότι δεν αποφέρει ουσιαστικό αποτέλεσμα. Αντίθετα, ευνοεί και τρέφει την έξαρση της φοροδιαφυγής. Η κατάργηση του λογιστικού προσδιορισμού των κερδών με επαναφορά οριζόντιων μέτρων φορολογίας ενέχει, σύμφωνα και με επιστημονικές αναλύσεις, την έννοια του άδικου φόρου και όχι το δίκαιο, όπως επικαλείται η Κυβέρνηση και οι μέθοδοι υπολογισμού κλιμάκωσης των τεκμαρτών εισοδημάτων στερούνται επιστημονικής βάσης, ενώ είναι παντελώς αβάσιμη η διασύνδεση του βασικού μισθού ενός μισθωτού με τον καθορισμό ελάχιστου τεκμαιρόμενου κέρδους ενός επαγγελματία.

Μια άλλη αδικία είναι ότι θα φορολογούνται στα τεκμαρτά κέρδη οι ατομικές επιχειρήσεις με πολύ μικρό συντελεστή μικτού κέρδους. Για παράδειγμα, τα περίπτερα που έχουν συντελεστή 5% και τελικά το ποσοστό τους πέφτει κάτω από 3% λόγω των χρεώσεων των τραπεζών από τις κάρτες. Καλούμε την Κυβέρνηση, να επανεξετάσει τη φορολόγηση επαγγελμάτων με πολύ μικρούς συντελεστές κέρδους.

 Στο άρθρο 19, του νομοσχεδίου. Να στοχοποιείται κάθε φυσικό πρόσωπο και να φορολογείται τεκμαρτά, αν δημιουργήσει μονοπρόσωπη εταιρεία κλείνοντας την ατομική του επιχείρηση. Θεωρούμε, πως πρόκειται για μια άστοχη διάταξη διότι το φυσικό πρόσωπο θα μπορεί να ιδρύσει μια εταιρεία μη μονοπρόσωπη και να κατέχει για παράδειγμα το 95% του κεφαλαίου της. Είναι άξιο απορίας, πώς μπορεί να έχει την ηθική νομιμοποίηση το άρθρο 20, του νομοσχεδίου με το οποίο επιβαρύνονται επιπρόσθετα οι ασκούντες ατομικό επάγγελμα και ελεύθεροι επαγγελματίες με προκαταβολή φόρου ακόμη και στα υπερβάλλοντα τεκμαρτά ανύπαρκτα κέρδη σε σχέση με τα δηλωθέντα που υπολογίζονται με το νέο αυθαίρετο υπολογισμό του άρθρου 15, του νομοσχεδίου.

 Προτείνουμε να καταργήσετε την προκαταβολή φόρου για τις επιχειρήσεις, που θα επιβαρυνθούν με τεκμαρτά εισοδήματα και με φόρους που δεν τους αναλογούν. Η προκαταβολή φόρου για μελλοντικά κέρδη της επόμενης χρήσης, θα πρέπει να καταργηθεί παντελώς για όλες τις νομικές μορφές εντός εύλογου χρονικού διαστήματος και εντός τριετίας. Με τα άρθρα 21 έως 23 του νομοσχεδίου ότι σε περιπτώσεις λαθρεμπορίας, νοθείας, παρέμβαση στα συστήματα εισροών- εκροών προβλέπεται αφαίρεση άδειας λειτουργίας που διαρκεί δύο έτη με αναγραφή επί της σφραγισμένου χώρου κλειστό λόγω παραποίησης μηχανισμών.

 Όμως επισημαίνουμε ότι οι ευθύνες της Κυβέρνησης είναι τεράστιες γιατί παρά την εφαρμογή του εδώ και πάνω από μία δεκαετία της ολοκληρωμένης δέσμης μέτρων κατά της παράνομης διακίνησης υγρών-καυσίμων μέσω του συστήματος εισροών-εκροών, υπάρχει μέχρι και σήμερα εκτεταμένη λαθρεμπορίας στα καύσιμα. Πιστεύουμε, ότι δεν υπάρχει πολιτική βούληση για την αντιμετώπιση του προβλήματος. Εγκαλούμε, την Κυβέρνηση επιτέλους να στοχεύσει στη λύση του προβλήματος παίρνοντας τα παρακάτω μέτρα.

 Επέκταση του συστήματος εισροών-εκροών στα διυλιστήρια και στις εταιρείες εμπορίας καυσίμων. Δεδομένου ότι η πλειοψηφία των πολιτών πληρώνει με χρεωστικές-πιστωτικές κάρτες στα πρατήρια συσχέτιση των ημερήσιων εισπράξεων των πρατηρίων με τις εκροές καυσίμων. Προφανώς και δεν είναι δυνατόν ένα πρατήριο να έχει ημερήσιες εισπράξεις αποκάλεσε για παράδειγμα 20.000 ευρώ και εκροές να είναι 1.000 λίτρα καυσίμων.

 Εξονυχιστικός έλεγχος των πρατηρίων που πουλάνε φθηνότερα ή στις ίδιες τιμές αγοράς από τα διυλιστήρια.

 Έλεγχος από τις τελωνειακές αρχές της διακίνησης και διάθεσης και των χημικών- διαλυτών που μπορούν να χρησιμοποιηθούν στη νόθευση καυσίμων. Είμαστε αρκετά επιφυλακτικοί με την αποτελεσματικότητα του άρθρο 26, του νομοσχεδίου που επιτρέπει σε πολίτες να καταγγέλλουν επώνυμα φορολογικές παραβάσεις μέσω «ψηφιακής εφαρμογής απόδειξη». Δεδομένων των προβλημάτων στη διαβίβαση φορολογικών στοιχείων, πιθανώς να εντοπίζονται παραβάσεις που απλά δεν υπάρχουν.

 Καλούμε το Υπουργείο Οικονομικών να μην προχωρήσει στο νέο φορολογικό νομοσχέδιο με τις προτεινόμενες διατάξεις. Είναι απαραίτητο να υπάρξει ένας ουσιαστικός και αναλυτικός διάλογος με τους θεσμοθετημένους φορείς της αγοράς, ώστε να αντιμετωπίσουν τα φαινόμενα φοροδιαφυγής και παραοικονομίας. Την στιγμή που γίνονται τεράστιες προσπάθειες για τον εκσυγχρονισμό της χώρας είναι κρίμα να επιστρέφουμε σε φορολογικό μεσαίωνα. Για τους λόγους αυτούς, η «ΝΙΚΗ» θα καταψηφίσει το νομοσχέδιο γιατί δεν ανταποκρίνεται στις σύγχρονες ανάγκες εφαρμογής ενός σοβαρού και αξιόπιστων φορολογικού πλαισίου, που θα εμπνέει δικαιοσύνη και φορολογική ισότητα.

 Σας ευχαριστώ, πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Και εμείς ευχαριστούμε. Τον λόγο έχει τώρα η Πρόεδρος της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» η κυρία Ζωή Κωνσταντοπούλου.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Σας ευχαριστώ, κύριε Πρόεδρε.

Ο κύριος Υπουργός δεν έρχεται, κρύβεται. Στέλνει εσάς στο πόδι του.

Κοιτάξτε. Είναι, πραγματικά, προκλητικό να συζητιέται αυτό το νομοσχέδιο κατ’ αυτόν τον τρόπο, έχοντας κατατεθεί νύχτα κατά κυριολεξία και θα πρέπει κάτι να κάνετε γι’ αυτήν την κατάσταση, ότι, δηλαδή, λειτουργείτε τη νύχτα, καταθέτετε τα νομοσχέδια μεσάνυχτα και τα φέρνετε να συζητηθούν fast track, την ίδια ώρα κατά την οποία είναι απολύτως δεδομένο ότι έχετε όλο τον κόσμο της εργασίας, έχετε όλους τους ελεύθερους επαγγελματίες και τους αυτοαπασχολούμενους απέναντί σας.

Ήρθαν σήμερα εδώ νωρίτερα και τους ακούσατε και θα συνειδητοποιήσατε θεωρώ ότι ακόμη και εκπρόσωποι που πρόσκεινται, ή συνέβαινε αυτό στο παρελθόν, στη Νέα Δημοκρατία είναι απέναντι σε αυτό το νομοσχέδιο. Τι θα κάνετε γι’ αυτή την κατάσταση; Θα επιμείνετε να ονειδίζετε τους ελεύθερους επαγγελματίες και τους δικηγόρους, κ. Θεοχάρη και κ. Χατζηδάκη που φύγατε; Θα επιμείνετε να ενεργοποιείτε τα κοινωνικά αντανακλαστικά και τους κοινωνικούς αυτοματισμούς, οι μισθωτοί έναντι των ελεύθερων επαγγελματιών; Θα επιμείνετε να αμαυρώνετε, να συκοφαντείτε ανθρώπους οι οποίοι πασχίζουν να βγάλουν το ψωμί τους, την ίδια ώρα που εσείς, από τη θέση των αδρά αμειβόμενων κρατικών και κυβερνητικών στελεχών και λειτουργών, τους κουνάτε το δάχτυλο και αποτυγχάνετε να λύσετε τα προβλήματα;

Η Πλεύση Ελευθερίας είναι δεδομένα απέναντι σε αυτή σας την προσπάθεια, είναι και θα είναι δεδομένα στο πλευρό όλων των αγωνιζόμενων ανθρώπων που αγωνίζονται για ζωή και αξιοπρέπεια.

Σήμερα, πριν από λίγο, συζητήθηκε στην Ολομέλεια της Βουλής η επίκαιρη ερώτησή μου προς τον Υπουργό Εργασίας για την εκτίναξη των εργατικών δυστυχημάτων και ατυχημάτων. Μην παριστάνετε ότι υπερασπίζεστε τους μισθωτούς και διώκετε τους φοροφυγάδες αυτοαπασχολούμενους. Δεν υπερασπίζεστε κανέναν. 164 εργαζόμενοι έχουν χάσει τη ζωή τους μέχρι αυτή τη στιγμή στον ιδιωτικό τομέα και σε έργα της δικής σας επίβλεψης και εποπτείας, γεγονός που συνιστά μαύρη επιτυχία σας, μαύρο, μελανό ρεκόρ. Δεν υπερασπίζεστε κανέναν.

Οι πυροσβέστες ενεργούν και επιχειρούν με ληγμένες στολές, με κράνη που μέχρι και πριν από λίγα χρόνια ήταν των 3 ευρώ, κράνη των εργοταξίων. Αφήνετε τους πάντες έρμαιους. Οι εργαζόμενοι στα τρένα αναγκάστηκαν να κάνουν ξανά και ξανά και ξανά και ξανά και ξανά και ξανά και ξανά και ξανά και θα εξαντλήσω το δεκάλεπτο εάν αριθμήσω πόσες φορές απευθύνθηκαν στις κυβερνήσεις και στην Κυβέρνησή σας λέγοντας δεν θα περιμένουμε το επόμενο δυστύχημα και ήρθε το επόμενο δυστύχημα, ήταν το έγκλημα των Τεμπών στις 28 Φλεβάρη του 2023, με έντεκα εργαζόμενους νεκρούς.

Μην παριστάνετε, λοιπόν, κ. Θεοχάρη ότι δήθεν τώρα, εδώ, υπερασπίζεστε τους μισθωτούς έναντι των κακών ελεύθερων επαγγελματιών. Σας ρώτησα την προηγούμενη φορά και επειδή θα μιλήσετε μετά από εμένα, εκτός εάν το αποφύγετε και δεν μιλήσετε τελικά, έχετε πληροφορηθεί πόσοι δικηγόροι κατέθεσαν τις ταυτότητές τους; Έχετε πληροφορηθεί πόσοι αυτοκτόνησαν την περίοδο των δικών σας διακυβερνήσεων, κ. Θεοχάρη, που πάντοτε στηρίζατε τις κοινωνιοκτόνες πολιτικές, αυτές που ακολουθεί και η σημερινή σας κυβέρνηση;

Πώς τολμάτε να ονειδίζετε και να λασπολογείτε και να λοιδορείτε ανθρώπους που βγάζουν το ψωμί τους και πόση λίγη σχέση έχετε, επιτέλους, με το τι σημαίνει βγάζω το ψωμί μου; Υπολογίζετε τα εισοδήματα των δικηγόρων και των ελεύθερων επαγγελματιών και των αυτοαπασχολούμενων ανθρώπων διά 14; Σας έχει πει κάποιος ότι παίρνουν από κάπου μισθό και το διαιρείτε διά 14, λες και παίρνουν και δώρα, τα οποία εσείς έχετε καταργήσει από το 2013 για τον δημόσιο τομέα;

Δεν γνωρίζετε ότι οι αυτοαπασχολούμενοι, οι άνθρωποι που βγάζουν το ψωμί τους πάρα πολλές φορές πασχίζουν για να βγάλουν τα έξοδα του μήνα και πολλές φορές δεν τα καταφέρνουν; Δεν το έχετε αυτό πληροφορηθεί;

Διερωτάται ο κ. Υπουργός αν μπορεί ένας εργοδότης να βγάζει περισσότερα από τον εργαζόμενο του. Δε γνωρίζει ο κύριος Υπουργός ότι υπάρχουν άνθρωποι που μπορεί να απασχολούν μία γραμματεία; Ένας δικηγόρος μπορεί να είναι αυτός, νέος και στην αρχή της καριέρας του και μπορεί να πασχίζει και να βγάζει το μισθό της γραμματέας, αλλά όχι τα δικά του προς το ζην; Είναι ξένα αυτά τα παραδείγματα για εσάς;

Είναι ξένο για εσάς και δεν το γνωρίζετε ότι οι αυτοαπασχολούμενοι προπληρώνουν τον φόρο; Ότι πληρώνουν ασφαλιστικές εισφορές; Δε γνωρίζετε ότι όλες αυτές οι ασκήσεις που κάνετε, εξίσωσης και εξομοίωσης και αντιπαράθεσης έχουν κριθεί από τις θετικές σελίδες στην ιστορία του Συμβουλίου της Επικρατείας, γιατί είχαμε και αρνητικές και μαύρες σελίδες. Εγώ, δεν θα είμαι συνολικά υπερασπίστρια δικαστηρίων και δικαστών, που ξέρουμε ότι πολλές φορές κλείνουν το μάτι στις εξουσίες και αμείβονται. Τους κάνετε Αντιπροέδρους της κυβέρνησης, Υπουργούς, Πρόεδρο της Δημοκρατίας την κυρία Σακελλαροπούλου που σας έχει ευχαριστήσει τόσο πολύ, με τόσες αποφάσεις εναντίον του δημοσίου συμφέροντος, του περιβάλλοντος και ανθρωπίνων δικαιωμάτων.

Δεν γνωρίζετε, λοιπόν, ότι έχουν κριθεί αντισυνταγματικές οι προσεγγίσεις αυτές που κάνετε όταν κρίθηκε ο νόμος «Κατρούγκαλου»; Είναι αποφάσεις της Ολομέλειας του Συμβουλίου της Επικρατείας έτους 2019. Η 1880 και 1888. Σας τις ανέφεραν και οι εκπρόσωποι των φορέων. Δεν τα γνωρίζετε αυτά; Θέλετε να σας τα πούμε εμείς; Αδιαφορείτε για το ότι αυτά που κάνετε έχουν κριθεί αντισυνταγματικά και επιμένετε να προχωράτε με τον ίδιο τρόπο για να ξανακριθούν ή ελπίζοντας ότι κάποιος θα πάρει τηλέφωνο τους δικαστές και θα τους πει μη βγάζετε απόφαση ακόμα;

Εγώ, κύριε Θεοχάρη, ήμουν εκείνη που έκανα την ένσταση αντισυνταγματικότητας εδώ μέσα, σε αυτή τη Βουλή, για τις πρώτες περικοπές του Νοεμβρίου του 2012 που κρίθηκαν μετά από πάρα πολλά χρόνια αντισυνταγματικές. Τότε παριστάνατε όλοι σας και εσείς, ως πυλώνας και υποστύλωμα της κυβέρνησης της τότε, ότι αυτά είναι καλώς καμωμένα, μέχρι που κρίθηκαν αντισυνταγματικά μετά από πάρα πάρα πολλά χρόνια.

Έχετε μία πολύ κακή συνήθεια να δοκιμάζετε την υπομονή των ανθρώπων και την αντοχή τους. Αυτό που δεν συνυπολογίζετε είναι η επιμονή κάποιων από εμάς. Η «Πλεύση Ελευθερίας» είναι από εκείνους που επιμένουν και προσωπικά, ναι, είμαι από εκείνους που επιμένουν. Όσο κι αν ενοχλώ, όσο και αν έχετε πέσει μονοί, διπλοί αυτή τη στιγμή και θα κριθούν αύριο και τα κόμματα της αντιπολίτευσης, επειδή ξέρετε ότι στην Επιτροπή για την Διερεύνηση του Εγκλήματος των Τεμπών ότι αν είμαι μέσα θα γίνει διερεύνηση, όπως έγινε διερεύνηση για τη λίστα Λαγκάρντ και ξέρετε πολύ καλά τι διερεύνηση έγινε εσείς, προσωπικά, άσχετο αν μετά όλους τους αφήσατε και θέλετε σε λίγο να μας πείσετε ότι είστε και όλοι αθώοι, με Υπουργό πια τον κ. Παπασταύρου. Άσχετα όλα αυτά.

Ξέρετε, λοιπόν, πολύ καλά ότι αν είμαι μέσα στην Επιτροπή για τα Τέμπη δεν πρόκειται να σας αφήσω να κάνετε τα γνωστά σας παιχνίδια και τα γνωστά σας κόλπα και γι’ αυτό επιστρατεύετε αυτή τη στιγμή τα ρέστα σας, στην κυριολεξία, για να με βγάλετε από την επιτροπή.

Έχω, όμως, επιμονή, έχω γνώση…………

***ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)*** *ομιλεί εκτός μικροφώνου*

 **ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Πως;

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Μια απορία εξέφρασα. Τίποτα άλλο.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Τι θέλετε; Αντιδράτε ως Βουλευτής της Ελληνική Λύσης σε αυτά που λέω. Το κάνατε και ως Αντιπρόεδρος της Βουλής και σας είπα ότι ως Βουλευτή της Ελληνικής Λύσης σας παραδίδω στην κρίση εκείνων που βλέπουν. Τώρα, ως Βουλευτής απλός, διαμαρτύρεστε ότι είναι εδώ Επιτροπή Οικονομικών Υποθέσεων και δεν θέλετε να ακουστούν αυτά που λέω για την Εξεταστική Επιτροπή για τα Τέμπη.

Θα ακουστούν, όσο κι αν σας ενοχλούν, όποιον και αν ενοχλούν και όσο και αν υπάρχει τεράστια διάσταση απόψεων τελικά, μεταξύ του τι λέτε στον κόσμο και τι κάνετε.

 Για ποιο λόγο με διακόπτετε κύριε Βιλιάρδο;

 Γιατί το κάνετε αυτό;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Συνεχίστε κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ, Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ** **ΚΩΝΣΤΑΝΤΟΠΟΥΛΟΥ»:** Πείτε μου γιατί το κάνετε; Με διακόψατε διαρκούσης της τοποθέτησής μου. Είστε Βουλευτής της Ελληνικής Λύσης, είστε Αντιπρόεδρος της Βουλής. Μιλώ για τα Τέμπη που υποτίθεται κόπτεστε και καταθέσατε και πρόταση Εξεταστικής Επιτροπής και ενοχλείσθε που μιλώ και με διακόπτετε. Γιατί το κάνετε; Εκφράσατε, μια απορία. Να την εκφράσετε στις οικογένειες των θυμάτων.

Κύριε Πρόεδρε, απλώς παρακαλώ να μην συνυπολογίσετε τον χρόνο, κατά τον οποίο διεκόπην και ειλικρινά απορώ, πως κάποιοι δεν καταλαβαίνουν το πόσο εκτίθενται. Επειδή, εγώ δεν τσουβαλιάζω, πώς δεν καταλαβαίνουν, πως εκθέτουν ανθρώπους που μπορεί να μην είναι της ίδιας αποστολής.

 Κύριε Θεοχάρη, είχατε έναν απρόσμενο επίκουρο την ώρα ακριβώς που σας έλεγα αυτά που κάνει η Κυβέρνησή σας. Είχατε έναν απρόσμενο επίκουρο, έτσι είναι αυτά. Όταν, υπάρχουν και απρόσμενες συμπράξεις υπάρχουν και απρόσμενες επικουρίες και όλοι τις βρίσκουμε μπροστά μας. Εμείς, είμαστε εκείνοι που δεν δεχθήκαμε ούτε να ψηφίσουμε τον κύριο Τασούλα ως Πρόεδρο της Βουλής, για να πάρουμε ως αντάλλαγμα Αντιπροεδρία. Γενικά, δεν δεχθήκαμε να συναινέσουμε σε παραβιάσεις του Συντάγματος και της δημοκρατίας, όπως αυτή που έγινε για τον διορισμό της ηγεσίας της ΑΔΑΕ και του Εθνικού Συμβουλίου Ραδιοτηλεόρασης. Ο καθένας κρίνει, ο καθένας κρίνεται, οι πολίτες δεν είναι κουτοί, αντιθέτως, είναι ιδιαιτέρως νοήμονες και μπορούν να καταλάβουν τελικώς τι εξυπηρετείτε.

 Κύριε Θεοχάρη, λοιπόν, έχω να σας πω ότι από όποια θέση και αν ξαναυποστηρίξετε το σύστημα, είτε του επιστημονικού συνεργάτη Υπουργού, είτε του Γενικού Γραμματέα Υπουργού, είτε του Βουλευτή του Ποταμιού, είτε του Υπουργού του διορισμένου της Κυβέρνησης, είτε του Βουλευτή της Νέας Δημοκρατίας, από όποια θέση και αν βρεθείτε, το σίγουρο είναι ότι εμάς θα μας βρείτε απέναντι σε αυτό το οποίο επιχειρείτε. Είναι σε πλήρη στοίχιση των πολιτικών της τελευταίας δεκαπενταετίας, που συνοψίζονται στην ενοχοποίηση της κοινωνίας για τα δικά σας αίσχη, για τη δική σας σύληση του δημοσίου ταμείου, στην αντιμετάθεση των δικών σας ευθυνών στους μαχόμενους ανθρώπους, στην ενεργοποίηση των κοινωνικών αυτοματισμών και των κοινωνικών αντανακλαστικών για να φάει ο ένας τον άλλον μέσα στην κοινωνία.

 Εμείς, θέλουμε την κοινωνία ενωμένη και όχι κατακερματισμένη όπως τη θέλετε εσείς. Όσο και αν είναι πολύ κατανοητό, ότι λειτουργείτε με πάρα πολύ ισχυρά μέσα απόκρυψης και παρασιώπησης του τι κάνετε, υπάρχει ένα πράγμα, το οποίο δεν μπορείτε να το αποκρύψετε από τους πολίτες και αυτό είναι το βίωμα τους. Απέναντι στο βίωμα τους, όσες διαφημίσεις και να κάνετε, όσες παρεμβάσεις επικοινωνίας και να κάνετε, όση προπαγάνδα και να κάνετε, όση παρασιώπηση, το βίωμα του ανθρώπου δεν διαγράφεται. Δεν μπορείτε, λοιπόν, να πείσετε ανθρώπους που δεν τα βγάζουν πέρα ότι είναι κλέφτες και είναι χυδαίο να προσπαθείτε να το κάνετε.

Δεν μπορείτε, λοιπόν, να πείσετε ανθρώπους που δεν τα βγάζουν πέρα ότι είναι κλέφτες και είναι χυδαίο να προσπαθείτε να το κάνετε. Δεν μπορείτε να πείσετε ανθρώπους που αυτή τη στιγμή σας το είπαν, είναι προ του διλήμματος «να βγω εντελώς από το επάγγελμα ή να συνεχίσω να πασχίζω». Δεν πρόκειται να τους πείσετε ότι κάτι κάνουν εκείνοι στραβά.

Συνολικά δε, για την άσκηση της οικονομικής σας πολιτικής, μιας και είστε από δεκατετραετία τουλάχιστον - θα αναζητήσω και στο βιογραφικό σας αν είστε και νωρίτερα - στα πράγματα τα οικονομικά με θέσεις επιτελικές, θα αναλάβετε καμία ευθύνη επιτέλους;

 Ο κ. Χατζηδάκης, που είναι Υπουργός πρωτοκλασάτος από το 2004, θα αναλάβει καμιά ευθύνη επιτέλους;

 Εσείς δεν κάνατε τίποτα στραβά, η οικονομία θα λειτουργούσε τέλεια και σας φταίξαν οι αγωνιζόμενοι ελεύθεροι επαγγελματίες, οι περιπτερούχοι, οι δικηγόροι, οι γιατροί, οι φυσιοθεραπευτές, δεν ξέρω και εγώ ποιος άλλος.

Αυτοί στα αλήθεια σας έφταιξαν;

Μια τελευταία παρατήρηση και με αυτή θα κλείσω. Η δημιουργία, η εγκαθίδρυση τεκμηρίων αντιστρατεύεται τον πυρήνα του κράτους δικαίου και της δημοκρατίας. Είναι μία βαθιά αντιδημοκρατική, αντιδραστική πράξη ενοχοποίησης της κοινωνίας. Το πόσο σκοτεινός δε, είναι ο τρόπος με τον οποίο ενεργείτε, αποκαλύπτεται από τη διάταξη θεσμοθέτησης του καταδοτισμού, της ρουφιανιάς. Καταγγελίες, οι οποίες αμείβονται με έκπτωση από φορολογία. Αυτού του είδους, οι εντελώς διαστροφικές συλλήψεις δείχνουν τελικά από ποια βάθη ποιας ιστορίας αντλείτε τα παραδείγματα με τα οποία πολιτεύεστε και επιχειρείτε να νομοθετείτε.

 Από την άλλη πλευρά, οι αντιδράσεις της κοινωνίας είναι εκείνες, οι οποίες και θα καθορίσουν το εάν, αυτός ο τρομακτικός αναχρονιστικός καταδοτισμός και η αναδρομή στα πιο μαύρα κατάστιχα της ιστορίας, θα επικρατήσει. Η «ΠΛΕΥΣΗ ΕΛΕΥΘΕΡΙΑΣ» πιστεύει και γι’ αυτό θα αγωνιστεί και εγώ προσωπικά γι’ αυτό θα συνεχίσω να αγωνίζομαι. Ότι όλα αυτά κάποτε, όχι πολύ μακριά - κ. Θεοχάρη, μη χαμογελάτε αυτάρεσκα - κάποτε θα στηλιτευτούν και θα καταταχθούν εκεί όπου ανήκουν στην ιστορία.

Εγώ θα είμαι εδώ και η «ΠΛΕΥΣΗ ΕΛΕΥΘΕΡΙΑΣ» θα είναι εδώ. Να δούμε αν θα είστε εσείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε κυρία Πρόεδρε και τώρα τον λόγο το έχει ο συνάδελφος, βουλευτής ο κ. Καρασμάνης, για 7 λεπτά.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, δεν θα εξαντλήσω όλο τον χρόνο. Άλλωστε «ουκ εν τω πολλώ το ευ» θα κάνω μια δυο παρατηρήσεις, επισημάνσεις.

 Στο νομοσχέδιο υπάρχει ειδική πρόβλεψη για τις μονογονεϊκές και πολύτεκνες οικογένειες. Υπάρχουν ειδικές ρυθμίσεις τόσο για τους μονογενείς με ανήλικα παιδιά όσο και για τους πολύτεκνους. Το τεκμήριο σε αυτές τις δύο κατηγορίες μειώνεται κατά 50%. Μέχρι τώρα, ειδικές ρυθμίσεις σε όλα τα νομοσχέδια και για όλα τα Υπουργεία συμπεριλαμβάνανε τους τρίτεκνους, καθώς οι τρίτεκνοι ανήκουν στις πολυμελείς οικογένειες, όλοι το ξέρουν αυτό. Προφανώς, είναι αβλεψία χωρίς πρόθεση του συντάκτη του νομοσχεδίου και μάλιστα, σε μια εποχή που όπως όλοι ξέρουμε ότι το δημογραφικό είναι απειλή. Είναι βόμβα στα θεμέλια της ελληνικής κοινωνίας. Συνεπώς, θα πρέπει οπωσδήποτε οι τρίτεκνοι να συμπεριληφθούν σε αυτή την ειδική ρύθμιση.

Η δεύτερη επισήμανση μου, έχει σχέση με τους επαγγελματίες που δραστηριοποιούνται σε μικρά χωριά, υπάρχει και γι’ αυτούς ειδική μέριμνα και σωστά. Όσοι, δηλαδή, έχουν την κύρια κατοικία τους και επιχειρούν, ασκούν δραστηριότητα επαγγελματική σε χωριά έως 500 κατοίκους, έχουν μείωση του τεκμηρίου κατά 50%.

Θα ήθελα να ρωτήσω, αυτό το πληθυσμιακό όριο με ποια κριτήρια ελήφθη υπόψη; Τι εμφιλοχώρησε στη σκέψη του νομοθέτη; Γνωρίζουμε, ότι από την τελευταία απογραφή υπάρχει μια γενική εγκατάλειψη της ελληνικής περιφέρειας. Η ύπαιθρος μαραζώνει, τα χωριά αδειάζουν, οι νέοι μας φεύγουν. Θα πρέπει λοιπόν να λάβουμε υπόψη, ότι θα πρέπει οπωσδήποτε αυτή η ειδική ρύθμιση να συμπεριλάβει το νομοθετικό πλαίσιο βάσει του οποίου με ομόφωνη απόφαση της ελληνικής Βουλής χαρακτηριστικά νομοί παραμεθόριοι και προβληματικοί στο σύνολό τους. Θα πρέπει, δηλαδή, αυτή η ειδική μέριμνα να συμπεριλάβει και αυτούς τους νομούς και με δεδομένο, ότι στα χωριά οι πληθυσμοί κυμαίνονται από 500 - 1000 κατοίκους. Ποιο ήταν δηλαδή αυτό το κριτήριο που έλαβε υπόψη τους 500 κατοίκους;

Αυτά, κύριε Πρόεδρε, σε πρώτη φάση και στην επόμενη συνεδρίαση θα επεκταθώ σε περισσότερα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Κύριε Πρόεδρε, έχετε ορίσει την αυριανή συνεδρίαση για τις 13:00, όμως στις 12:00 γίνεται η συνεδρίαση της εξεταστικής επιτροπής για τα Τέμπη. Ο ορισμός της εξεταστικής επιτροπής για τα Τέμπη έγινε την Παρασκευή, αφού είχατε ορίσει στις 13:00 την τρίτη συνεδρίαση. Έτσι όμως όπως δρομολογούνται τα πράγματα και με δεδομένο, ότι η κ. Καραγεωργοπούλου που είναι και η εισηγήτρια μας, βρίσκεται σε αποστολή της Βουλής στις Βρυξέλλες, αυτό σημαίνει ότι έχει προ δρομολογηθεί και εξοικονομηθεί ο αποκλεισμός της «Πλεύσης Ελευθερίας» από την συνεδρίαση της Επιτροπής σας αύριο. Το λέω για να εξετάσετε το ενδεχόμενο να προσδιοριστεί άλλη ώρα, με δεδομένα και όλα όσα ειπώθηκαν. Πάντως αυτή τη στιγμή, είναι δεδομένο ότι έχει σχεδιαστεί πολύ ξεκάθαρα, προφανώς όχι από εσάς, γιατί όταν το ορίσατε αυτό δεν υπήρχε το ζήτημα της εξεταστικής επιτροπής, αλλά έχει σχεδιαστεί να μην μπορεί η «Πλεύση Ελευθερίας» να έχει στην Επιτροπή σας εκπροσώπηση και αυτό το θεωρώ πάρα πολύ σοβαρό, διότι είναι το αποτέλεσμα όλων των μεθοδεύσεων που έχουν γίνει καθ’ όλο αυτό το διάστημα που λειτουργεί η Βουλή με αυτόν τον κατεπείγοντα και εκτός κανονισμού τρόπο.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Κυρία Πρόεδρε, η Επιτροπή έχει προγραμματιστεί για αύριο. Η κυρία κ. Καραγεωργοπούλου που λείπει στο εξωτερικό, μπορεί να αντικατασταθεί από άλλο άτομο της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Κύριε Βεσυρόπουλε, είστε πολύ ευγενής πάντα και δεν έχω καμία μομφή να σας απευθύνω. Σας λέω όμως το εξής και η κυρία Καραγεωργοπούλου και ο κ. Καζαμίας που είναι τα δύο μέλη της Επιτροπής Οικονομικών Υποθέσεων είμαστε - μια εξαμελής ομάδα, όπως γνωρίζετε - βρίσκονται σε αποστολή της Βουλής. Σήμερα βρίσκομαι εγώ εδώ προκειμένου να εκπροσωπείται η «Πλεύση Ελευθερίας». Αύριο όμως αυτό δεν θα είναι δυνατόν, διότι συνεδριάζει την ίδια ώρα η εξεταστική επιτροπή για τα Τέμπη και αυτό ξαναλέω ότι δεν είναι τυχαίο. Δηλαδή, είναι μία μεθόδευση η οποία οδηγεί εκεί στον αποκλεισμό δηλαδή της Πλεύσης Ελευθερίας από την συμμετοχή της στις Επιτροπές.

Βέβαια, θα μου επιτρέψετε να πω, ότι ποια μέλη της Κ.Ο. συμμετέχουν στις Επιτροπές, το ορίζει η κάθε Κ.Ο.. Δεν έχει την εξουσία ο Πρόεδρος της Βουλής ή ο Πρόεδρος της Επιτροπής να λέει βάλτε άλλον. Γιατί εδώ μας λέτε…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Αλλά, κυρία Πρόεδρε, επειδή ταυτόχρονα, πάντα υπάρχουν Επιτροπές…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Εμείς είμαστε έξι, κύριε Πρόεδρε, δεν είμαστε 158. Και πάλι είμαστε περισσότεροι από ό,τι η Κ.Ο. της Νέας Δημοκρατίας που είναι 158.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ωραία, ωραία.

Σας ευχαριστώ πολύ. Η συνεδρίαση είναι αύριο 13:00 εδώ στη Αίθουσα Γερουσίας.

Σας ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Καββαδάς Αθανάσιος, Καράογλου Θεόδωρος, Καρασμάνης Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γαβρήλος Γεώργιος, Μαμουλάκης Χαράλαμπος (Χάρης), Παππάς Νικόλαος, Κουκουλόπουλος Παρασκευάς (Πάρις), Δελής Ιωάννης, Κτενά Αφροδίτη, Τσοκάνης Χρήστος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Νατσιός Δημήτριος και Κωνσταντινοπούλου Ζωή.

Τέλος και περί ώρα 19.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΘΑΝΑΣΙΟΣ ΚΑΒΒΑΔΑΣ**